text:
(Di bawah ini merupakan artikel dalam bahasa sunda, ada 5 artikel dengan pendapat saya serta kesimpulan artikelnya, semoga bermanfaat)
Rabu, 06 Maret 2013
Artikel Basa Sunda
di handap ieu teh mangrupa artikel dina basa sunda, aya 5 artikel jeung pamadegan abdi sareng kacindekan artikelna. mugi-mugi aya gunana.
(Di bawah ini merupakan artikel dalam bahasa sunda, ada 5 artikel dengan pendapat saya serta kesimpulan artikelnya, semoga bermanfaat)
(Di bawah ini merupakan artikel dalam bahasa sunda, ada 5 artikel dengan pendapat saya serta kesimpulan artikelnya, semoga bermanfaat)
Artikel 1
Basa, Kesenian, jeung kahirupan sunda
Ku ayana kamekaran téknologi internét nu ngarambah nepi ka tepis wiring, tétéla mawa pangaruh nu kalintang hadé kana kahirupan basa Sunda. Sanajan téknologi datangna ti deungeun, tapi lain hartina mareuman basa Sunda. Perkara ieu bisa diimeutan dina sawatara jejaring sosial, saperti facebook. Réa diantarana anu tara asa-asa deui ngawangkong téh ku basa Sunda tur bisa kabaca ku balaréa. Malah aya rasa kareueus kana basa Sunda, mangsa bisa ngawangkong ngagunakeun basa indung. Lebah dieu, bisa dicindekeun yén naon rupa anu jolna ti deungeun téh henteu salawasna goréng, malah nu hadé ogé kacida réana. Kilang kitu, kalintang gumantung kana kumaha carana urang ngamangpaatkeunana pikeun kahadéan.
Poé basa indung anu dipiéling saban 21 Fébuari tangtu bakal leuwih haneuteun ku ayana natrat yén basa indung téh hirup kénéh, dina harti masih diparaké ku masarakat dina wangkongan sapopoé. Lain baé basa Sunda, da kaasup basa indung sélér séjénna ogé jadi leuwih hirup ku ayana kamekaran téknologi. Lebah dieu seukeutna sawangan UNESCO téh, anu antukna netepkeun 21 Fébuari minangka Poé Basa Indung Internasional.
Héabna sumanget pikeun ngamumulé basa Sunda ogé bisa karasa ti kalangan rumaja. Contona, dina Féstival Drama Basa Sunda (FDBS) Pelajar anu diayakeun ku Téater Sunda Kiwari, pesertana bisa ngajaul ngaleuwihan targét panitia. Sabada pendaptaran FDBS Pelajar ditutup, kacatet 49 grup téater rumaja nu miluan dina éta féstival. Lain baé patandang ti Jawa Barat, da aya ogé peserta anu jolna ti Banten. Basa Sunda henteu bisa dipisahkeun ku wilayah administratip. Komo deui Banten mah kapan sidik Sunda pisan.
Ku leuwih hirupna basa Sunda, boh di dunya maya atawa dina kahirupan sapopoé, dipiharep mawa pangaruh hadé pikeun masarakat. Budaya Sunda tetep bisa kajaga pikeun ngawangun kahirupan nu silih asah, silih asih, tur silih asuh. Réréongan dina kahadéan, wanoh jeung baraya katut tatangga, muga leuwih natrat deui. Urang Sunda bisa ngigelan kamekaran jaman, bari henteu kudu ngaleungitkeun idéntitasna salaku urang Sunda. Pon kitu deui, taya salahna mikaresep kasenian deungeun kalayan henteu kudu mopohokeun kasenian banda urang.
Dina mangsa globalisasi kiwari, taya deui pilihan iwal ti kudu wani aub tarung dina persaingan. Urang Sunda kudu siap tandang makalangan sangkan henteu jadi galandangan di lembur sorangan. Pangpangna mah nurutkeun data statistik, di lembur sorangan ogé tétéla urang Sunda méh kaléléd ku para pendatang. Widang ékonomi, pulitik, katut kasenian, ulah nepi ka kajadian jati kasilih ku junti. Urang Sunda kudu bisa hirup kalayan walagri di lemah cai Sunda. Ironis kabina-bina mangsa nyaksian urang Sunda nu teu kabagéan pacabakan tur teu mampuh mibanda pangiuhan. Di sisi séjén, réa nu hirupna medah-meduh, malah ngarasa bingung kudu kumaha méakeun raja kaya.
Dina kaayaan sarupa kitu, naha kamana atuh palsapah “silih asih” téh jeung sasama téh? Naha urang bet téga ngantepkeun baraya nu katalangsara di sarakan sorangan? Ku kituna, lain baé ngamumulé basana jeung kasenianna, tapi nu leuwih utama mah miara ajén inajén jeung saripati kalinuhungan budayana pikeun dipraktékeun dina kahirupan sapopoé.
Lamun “silih asah, silih asih, jeung silih asuh” geus bisa diterapkeun dina kahirupan sapopoé, tangtu beuki éndah Sunda téh. Éndah alamna, éndah kahirupanana. Hirup basana, hirup kasenianna, tur hirup budayana. Apan harti “Sunda” téh éndah. Rék ditarjamahkeun kana basa naon ogé, “Sunda” mah salawasna éndah tur reumbeuy kahadean
Kacindekan: Urang sunda kudu siap ngalawan mangsa globalisasi ku teu mopohokeun basa jeung kasenian sunda ku cara ngawangun kahirupan silih asah, silih asih, tur silih asuh.
Pamadegan Abdi: Kahirupan silih asah, silih asih tur silih asuh mangrupakeun salah hiji solusi keur ngajagakeun budaya sunda di tengah mangsa golabalisasi ieu. Utamana kalangan rumaja kiwari nu geus kabawa arus globalisasi sangkan henteu mopohokeun budaya jeung kasenian sunda
Artikel 2
Tulak bala singlar runtah
Pasualan runtah di Bandung tacan tuntas sanajan geus aya Tempat Pembuangan Akhir (TPA) di wewengkon Cigending, Cipatat, Kabupaten Bandung. Nepi ka kiwari ogé runtah masih tingtalambru di sawatara jarian samentara. Teu pamohalan, sababaraha taun deui, runtah bakal ngahunyud. Sabab, produsén runtah beuki rongkah, kalayan henteu diimbangan ku cara ngokolakeun anu idéal. Solusina lain sakadar néangan lahan TPA anu lega. Pangna kitu, lantaran salega-legana lahan anu disayagikeun, lila-lila mah bakal mentung ngagunung nampung runtah urang Bandung.
Mangkaning sasaha ogé geus pada awal, yén runtah téh bisa ngadatangkeun mamala atawa balai. Geus puguh sabangsaning panyakit alatan polusi. Katambah deui pangalaman tragédi ngabeledugna gunung runtah di TPA Leuwigajah nu geus ngubur kampung-kampung sakuliah Leuwigajah jeung tatar Batu Jajar (21/02/05). Geus puguh harta banda, dalah korban jiwa ogé henteu bisa disingkahan ku ngamukna sakadang runtah harita. Hiji bukti yén runtah lain pasualan anu bisa dianggap énténg.
Tina bala alatan runtah, bisa ngalantarankeun balai. Ku ayana kitu, kudu buru-buru mapatkeun jampé tulak bala singlar runtah. Ari tulak bala téh sabangsaning jajampéan atawa dunga pikeun nyingkahan balai. Sasarina jampé tulak bala dipapatkeun dina upacara tradisi ritual, saperti ngaruat jagat, hajat bumi, ngalaksa, jsté. Tulak bala ogé aya anu sok dipirig ku waditra anu dianggap sakral, saperti angklung gubrag, terbang pusaka, jsté. Tapi jampé jeung téknis tulak bala nyinglar runtah mah kawilang basajan. Bisa dipapatkeun ku sakumna urang Bandung, kalayan henteu perelu ngalibetkeun Jurig Jarian.
Saméméh diajar mapatkeun tulak bala singlar runtah, taya salahna maluruh heula kasangtukang runtah. Sanajan henteu kungsi ngawawancara runtah, tapi bisa dipastikeun produsén runtah pangrongkahna mah jolna ti rumah tangga. Sabéngbatan mémang moal katingali loba, da puguh ti saimah téh rata-rata ukur sakérésék atawa dua kérésék. Tapi ari dikalikeun jeung sakabéh imah di Bandung mah, tangtu jumlahna bisa nepi ka ratusan rébu méter kubik. Ku ayana kitu, salah sahiji jalan anu bisa disorang nyaéta ngurangan jumlah runtah ti saban imah.
Pikeun babandingan, masarakat pilemburan mah asa tara nyanghareupan pasualan runtah. Sabab ti baheula ogé geus surti dina ngokolakeun runtah. Contona misahkeun runtah organik jeung an-organik. Runtah baseuh sasarina diruang, demi runtah garing bisa disalurkeun ka tukang rongsokan atawa diduruk. Naon pasualanana ngaduruk runtah? Sanajan bisa nimbulkeun dioksin anu henteu séhat pikeun diangseu, tapi bakal leuwih henteu séhat lamun patulayah tur ahirna ngotoran lingkungan.
Di Bandung, mémang pamohalan ngaruang runtah baseuh di sabudeureun imah. Sabab, umumna henteu nyayagikeun lahan pikeun ngurus runtah. Cukup boga tong runtah di hareupeun imah, kalayan henteu ngarasa perelu mikiran ka mana éta runtah dipiceun. Lantaran ngarasa geus mayar iuran runtah téa, antukna loba anu teu harayang nyaho itu-ieuna. Nu penting mah di wewengkonna beresih, kajeun teuing di wewengkon batur mah barala ogé. Nu penting mah di wewengkonna henteu barau runtah, kajeun teuing di wewengkon batur mah barau runtah ogé. Sikep égois anu méh teu karasa, geus nerekab ka sawatara pangeusi Bandung.
Loba masarakat anu nampik upama wewengkonna rék dijieun TPA. Puguh baé lumbrah, lantaran maranéhna ngeunteung kana gagalna cara ngokolakeun TPA. Antukna TPA idéntik jeung kumuh, rarujit, barau, sarta ngabahayakeun kasalametan jiwa. Sabenerna éta anggapan téh bisa dirobah upama TPA dikokolakeun kalayan hadé tur daria. Contona ku cara ngahangkeutkeun kagiatan ngolah runtah jadi gemuk. Ku cara kitu, masarakat baris ngabagéakeun wewengkonna dijieun TPA, lantaran bisa nyiptakeun arawa ngalegaan lahan pacabakan. Salila ieu, kagiatan ngolah runtah ukur jadi wacana, henteu dibarung prakna, sakurang-kurangna henteu pati daria.
Anu leuwih mungkin ditaratas pikeun nyiar solusi pasualan runtah, taya deui iwal ti ngayakeun gawé bareng antara pamaréntah jeung sakumna masarakat. Lamun ukur ngandelkeun pamaréntah, nepi ka iraha ogé moal aya réngséna. Sakali deui, kudu aya rampak gawé anu harmonis antara pamaréntah jeung masarakat. Kahiji, wayahna pamaréntah kudu nyayagikeun dua rupa mobil paranti ngangkut runtah, nyaéta pikeun runtah baseuh jeung runtah anu garing. Lamun waragad maén bal anu jumlahna miliaran bisa kahontal, piraku baé henteu kabeuli mobil paranti runtah.
Sanggeus sayagi dua rupa mobil runtah, tangtuna ogé kudu diimbangan ku nyayagikeun dua rupa TPA, pikeun nampung runtah baseuh jeung runtah garing. Ku cara kitu, anu sok mulungan runtah ogé bakal sujud syukur, lantaran leuwih babari ngumpulkeun barang-barang anu payu kénéh kana duit. Apan éta téh kaasup pagawéan mulya anu mugia baé aya dina karidoan-Na.
Satuluyna, saha anu kudu misah-misahkeun runtah baseuh jeung garing? Taya deui, iwal ti masarakat di saban imah. Mun perelu, nyieun dua tong sampah keur runtah baseuh jeung runtah garing. Éta pisan wujud partisipasi nyata masarakat nu kalintang mangpaatna. Sabab, pasualan runtah mah gumantung pisan kana sikep saban individu dina ngokolakeun runtah. Sanajan pamaréntah bébéakan ngurus runtah, moal aya anggeusna lamun henteu bisa ngahudang kasadaran masarakat dina ngokolakeun runtah. Lain baé pasualan pamaréntah anu tacan bisa ngokolakeun runtah, tapi perkara méntal masarakat ogé henteu kurang pentingna.
Jajampéan tulak bala singlar runtah mah kawilang basajan. Mangga cobian papatkeun bari peureum atawa bari beunta, atawa bari peureum beunta: “ciwit heula diri sorangan, saméméh nyiwit batur; Ambeuan heula runtah sorangan, saméméh neumbleuhkeun bau ka batur. Lamun kaambeu bau, pék pikiran carana sangkan batur henteu katempuhan kudu nyeuseup nu barau téa”.
Pikeun sing saha baé anu irungna masih kénéh normal, pasti bakal milu titén kana pasualan runtah, sakaligus mibanda tékad pikeun milu partisipasi dina mulangkeun deui citra Bandung jadi kota kembang
Kacindekan: Pasualan runtah di Bandung tacan tuntas sanajan geus aya TPA lantaran runtah di TPA nu geus ngagunung bisa ngabawa polusi jeung panyakit. Solusina teh ngokolakeun runtah nu saluyu jenisna misalna organik jeung anorganik sarta disediakeun sarana saperti tong, truk, sarta TPA husus Organik jeung anorganik. Satuluyna diperlukeun partisipasi nyata masyarakat keur ngokolakeun runtah.
Pamadegan Abdi: keur mulangkeun citra Kota Bandung jadi Kota Kembang diperlukeun gawe bareng antara pamarentah sareng masyarakat keur ngokolakeun runtah di Kota Bandung. Utamana kasadaran masyarakat pentingna ngajaga lingkungan jeung bala nu rék ditimbulkeun ku runtah
Artikel 3
Seuhah Lata-lata
LAMUN diibaratkeun kana rarasaan mah, kahirupan jaman kiwari téh keur meujeuhna lada kabina-bina, anu dina dongéng sasatoan mah disebutna téh seuhah lata-lata! Dina widang kabudayaan, ékonomi, pulitik, hukum, jeung sajabana éstuning teu weléh harénghéng tur matak jangar ngabandunganana. Krisis idola geus nembrak kanyataanana. Masarakat leuwih resep ka pamaén sépakbola batan ka para pamingpin nagara. Lantaran, kiwari geus ngurangan kapercayaan téh ku ayana pamaréntah katut wakil rahayat tacan nedunan jangji-jangjina anu kalintang araruduh dina jaman kampanye.
Kaayaan pamaréntahan téh asa leuwih deukeut kana bobodoran. Contona ngistrénan kepala daérah di LP. Sidik matak ditahan ogé ku lantaran jadi tersangka korupsi, tapi keukeuh diistrénan. Jadina matak pikaseurian basa manéhna ngucapkeun jagnji jeung sumpah jabatan, anu jelas-jelas ti saméméhna ogé geus dirempak. Rék kumaha rayat percaya ka pamaréntah nu siga kitu? Wakil rayat ogé katingalina taya ketak nanaon, lantaran studi banding ngeunaan étika ogé kapan kalah ka Yunani. Padahal lamun hayang neuleuman étika linuhung, wakil-wakil rayat téh asa leuwih hadé studi banding ka wewengkon nu mibanda ajén-inajén budaya linuhunng. Dianataran neuleuman kaarifan lokal, ajén budaya lemah cai nu kacida linuhung, diajénan ku masarakat dunya, sarta awahing ku resep mah apan aya anu diiwat tur disaluyukeun jeung budaya nagarana. Ari nu gogana, kalah apruk-aprukan ka Yunani, anu teu hir teu walahir, tur moal nyambung jeung kapribadian bangsa Indonésia.
Bobodoran séjénna nu keur meujeuhna ditaranggap téh contona kasus Gayus Tambunan, nu teu weléh jadi bahan catur. Ongkoh dibérok, tapi bisa ulin ka Bali jeung luar nagri. Cacak anu teu dibérok ogé apan sakitu héséna hayang ngahajakeun ulin ka Bali, komo ka luar nagri. Éta téh kakara Gayus, anu jabatanna ogé teu sabaraha luhur. Komo atuh pajabat saluhureunana, tangtu baé ngahunang-ngahening téh tangtuna lain akon-akon. Hanjakal nu nanjeurkeun hukum téh henteu kumawani ngabongkar kelas kakapna mah, sangkilang geus sakitu écésna katerangan ti Gayus. Kétang, ngurus Gayus ogé sakitu ketar-ketirna, rupaning aturan diburak-barik ku Gayus. Seuhah lata-lata pokona mah.
Keur meujeuhna seuhah lata-lata, ana térékél téh rega céngék ngajaul. Réa jalma nu geus teu kabeuli céngék. Atuh anu maksakeun meuli ogé ukur tamba henteu wé keur nambahan samara. Kadaharan nu lada geus kaitung langka, anu antukna hayang seuhah lata-lata téh merelukeun waragad nu mahal. Teu sagawayah jalma bisa seuhah lata-lata, kajaba sakadang monyét anu malingan céngék di kebon Pa Tani. Ku ayana Sakadang Monyét gogorowokan “Seuhah Lata-lata”, antukna katohyan ku Pa Tani. Nu boga dosana kabur. Ari nu kacerekna Sakadang Kuya, anu teu bisaeun lumpat tarik. Sakadang Kuya rék dipeuncit ku Pa Tani, tapi saméméhna dikurungan heula. Sabot keur dikurungan, Sakadang Monyét ngalongok. Ti dinya Sakadang Kuya meunang akal keur ngabales kaculasan Sakadang Monyét. Ceuk Sakadang Kuya, manéhna rék dikawinkeun ka anakna Pa Tani nu kalintang geulis. Puguh baé Sakadang Monyét kabitaeun. Sakadang Monyét ngolo sangkan anu dikurungan téh dihilian baé ku manéhna. Sakadang Kuya satuju, kalayan saratna ménta digandong tur dialungkeun ka leuwi. Atuh geus sapuk kitu mah, Sakadang Monyét teu kalékéd nedunan kahayang Sakadang Kuya, sarta anu dikurungan téh dihilian. Teu béda sigana jeung Kasiem anu ditukeuran ku Karni di pangbérokan jaman kiwari.
Isukna Pa Tani geus tatahar rék meuncit Sakadang Kuya. Atuh puguh Sakadang Monyét kacida ngaranjug. Ngabayangkeun rék dikawinkeun jeung anak Pa Tani, kalah dipangasahkeun bedog. Hiji-hijina jalan pikeun nyalametkeun diri nyaéta api-api paéh. Teu béda jeung para koruptor jaman kiwari, anu sok papaéhan, mangsa geus katohyan ngabangsat duit rayat.
Perelu dibebenah deui cara ngokolakeun nagara téh. Pangpangna dina pasulan étika. Piraku mani geus taya kapeundeul pisan ngabohongan rayat jeung ngagasak duit rayat téh. Mangsa duit pajeg digasak ku Gayus sabalad-balad, Dirjen Pajak masih kénéh taya kapeundeul masang iklan dina télévisi, nitah masarakat sangkan tumut mayar pajeg, kalayan ngagunakeun dialog nurutan Naga Bonar, “Apa kata dunia?” Padahal, dunya mah moal nyarita nanaon lamun masarakat geus teu bisa mayar pajeg ogé. Justru “apa kata dunia” téh lamun pamaréntah henteu bisa ngabongkar kasus Gayus tug nepi ka kacerek jeung tingkat gegedénna.
Enyaan, teu béda jeung dongéng Sakadang Monyét maling céngék di kebon Pa Tani. Nu seuhah Lata-lata sakadang Monyét, ari nu dicerekna Sakadang Kuya. Yu geura, urang mukaan deui dongéng-dongéng sasatoan nu asli gumelar di tatar Sunda. Tuluy bandingkeun jeung kahirupan jaman kiwari
Kacindekan: Kaayaan masarakat kiwari leuwih resep ka pamaén sépakbola batan ka para pamingpin nagara. Lantaran, kiwari geus ngurangan kapercayaan téh ku ayana pamaréntah katut wakil rahayat tacan nedunan jangji-jangjina anu kalintang araruduh dina jaman kampanye. Kaayaan pamaréntahan téh asa leuwih deukeut kana bobodoran. Oleh sebab kitu dingarankeunana jaman kiwari the saperti carita Seuhah Lata-lata lantaran kaduana teh boga kasaruanana.
Pamadegan Abdi: Pamerentah kudu ngabenah bobodoran nu aya di sistem pamarentahan sangkan mampuh ngamérékeun kapercayaan masyarakat ka pamarentah ku cara leuwih komitmen ngajalankeun kapamerentahan sarta ngaberesihkeun unsur pamarentahan ti korupsi
Artikel 4
Atikan Kasenian di Sakola, Napak dina Budaya Bangsa
ANU pangheulana jadi pananya téh tangtuna ogé: naon tujuanana ngayakeun atikan kasenian di sakolaan, pangpangna tingkat SD? Puguh baé tujuanna lain pikeun ngajadikeun sakur siswa sangkan jadi seniman. Perkara isuk jaganing géto aya diantarana nu jadi seniman, éta mah tangtu henteu matak ngarobah tujuan utama iayakeunana atikan kasenian di sakola. Siswa tingkat SD, mangrupa mangsa nyorang atikan formal anu bakal nangtukeun ngabentukna karakter siswa ka hareupna. Diayakeunana atikan kasenian di sakola téh tujuan utamana mah pikeun ngatik sangkan siswa jadi kréatif.
Ku ayana atikan kasenian, siswa ogé dilatih pikeun mibanda kamampuh nalar, kalemesan budi, imajinasi, sarta kaseukeutan rasa dina nyawang kahirupan di lingkungan sosial budaya Indonésia. Jadi, atikan kasenian téh henteu sakadar kalangenan, anu diayakeun dapon henteu. Lantaran, atikan kasenian bisa raket patalina jeung mata ajaran séjénna. Nu matak, sok aya istilah seni ngajar, seni diajar, jeung seni séjénna. Perkara éta nuduhkeun yén naon rupa perkara ogé bakal leuwih anteb lamun ditumpangan ku seni.
Pamaréntah kalintang surti kana pentingna atikan kasenian, pangpangna anu patali jeung kabudayaan. Ku kituna, dina PP No. 19, Taun 2005 ngeunaan Standar Nasional Pendidikan, kecap seni salawasna dihijikeun jeung budaya (seni dan budaya). Upama diteuleuman leuwih jauh, dihijikeunna kecap seni jeung budaya téh mibanda harti yén atikan kasenian salawasna kudu nyoko kana budaya di lingkungan séwang-séwangan. Lantaran bangsa Indonésia mibanda kabeungharan budaya, tangtu baé di saban wewengkon téh nyampak seni jeung budaya nu mandiri, sarta béda jeung seni budaya séjén. Tong boro nyarita nasional, dalah di tatar Sunda ogé kalintang beungharna. Saban wewengkon, sasarina miboga seni jeung budaya nu mibanda ajén-inajén punjul, sarta boga ciri has séwang-séwangan.
Seni jeung budaya ieu pisan anu perelu ditépakeun ka barudak sakola, sangkan mikawanoh, anu kadituna dipiharep mikacinta. Numuwuhkeun rasa kacinta tur kareueus kana seni jeung budaya sorangan, kalayan lain hartina nutup diri kana seni jeung budaya global. Taya salahna mikawanoh tur mikaresep budaya mancanagara, tapi henteu mopohokeun seni jeung budaya banda sorangan. Lanataran, seni jeung budaya bangsa, tangtu karakteristikna béda jeung seni budaya deungeun.
Hususna di tatar Sunda, tangtu baé anu perelu diwanohkeun téh seni budaya Sunda. Réa urang deungeun nu ngahaja ngayakeun panalungtikan ngeunaan seni budaya Sunda, ku lantaran ngarasa kataji tur nganggap seni budaya Sunda linuhung. Tangtu baé kalintang lebarna lamun urang Sunda sorangan henteu mikawanoh.
Ngawanohkeun seni budaya Sunda bisa dimimitian ku népakeun basa Sunda jeung rupaning kamonésan basa Sunda dina ajén sastra, anu nyampak dina eumpaka lagu, sajak, carpon, jeung sajabana. Perelu ditandeskeun deui yén basa Sunda téh henteu kampungan. Basa Sunda ogé bisa jadi basa rupaning paélmuan. Komo deui lamun ngagedurkeun népakeun kabiasaan ngagunakeun aksarana. Mémang, aksara Sunda geus langka digunakeun, lantaran kalintang banggana lamun ngamimitian ngawanohkeun aksara Sunda, anu kakara kapaluruh sababaraha taun katukang; nepi ka kiwari ogé masih kénéh réa nu nganggap yén aksara Sunda téh “ha na ca ra ka”. Padahal nu saéstuna mah aksara Sunda téh “ka ga nga…”. Jadi, wajar lamun bangga diterapkeun dina kabiasaan sapopoé. Ku kituna, aksara Sunda mah geus puguh hésé, tinggal basana nu kudu digedurkeun téh, lantaran basa Sunda mah masih kénéh diparaké dina kahirupan sapopoé. Malah dina tayangan tivi nasional ogé, basa Sunda mindeng dipaké, sanajan ngan ukur di sabudeureun bobodoran. Kilang kitu, ku mindeng dikedalkeun ogé apan bisa nuduhkeun yén basa Sunda téh masih kénéh aya dikieuna, dipikawanoh, tur masih loba anu ngagunakeun dina kahirupan sapopoé. Nu leuwih utama, basa Sunda téh basa rasa, nu kalintang anteb tur nyurup digunakeun ku para nonoman urang Sunda.
Kacindekan: Seni jeung budaya perelu ditépakeun ka barudak sakola, sangkan mikawanoh, anu kadituna dipiharep mikacinta. Keur éta téh diperlukeun antikan kasenian di sakola. Hususna di tatar Sunda, tangtu baé anu perelu diwanohkeun téh seni budaya Sunda.
Pamadegan Abdi: Antikan kasenian kacida perluna keur ngawawuhkeun budaya bangsa sangkan budaya urang teh henteu rék diakui bangsa lain. Upama geus diakui bangsa lain bakal susah keur mulangkeunana.
Artikel 5
Kendang jeung Kuda
PUGUH baé kendang mah henteu milu puasa sanajan urang Sunda mikawanoh istilah “puasa kendang”. Éta babasan téh mangrupa kritik anu pikaseurieun, ditujukeun ka sing saha baé anu puasana ukur dina poé kahiji jeung poé pamungkas di bulan Ramadhan. Kendang kaasup waditra kasenian tradisional anu kaitung populér di kalangan masarakat Sunda, dijieun tina kai nu buleud, tengahna gorowong, sarta dua tungtungna ditutupan ku kulit. Upama nyukcruk kana kamus mah, di Sunda téh aya “gendang” jeung “kendang”. Gendang mah kendang gedé nu rarawatna kénca-katuhu, sarta pageuhna disambungkeun ku karawat jeung tengah-tengah kuluwungna saperti melendung. Demi kendang nyaéta gendang anu ukuranna leutik (Kamus Basa Sunda RA. Danadibrata, Kiblat, 2006).
Taya nu anéh tina waditra nu ngaranna kendang, anu antukna sindiran “puasa kendang” moal ngalantarankeun anu disindiran kahudang amarahna, sanajan anu disindiranna jalma anu bener-bener ukur puasa dina poé kahiji jeung pamungkas bulan Ramadhan. Kamungkinan gedé, manéhna moal nyeri haté, komo deui dendam ka kendang upama dina sakali mangsa amprok jeung pintonan kasenian anu diwaditraan ku kendang.
Mémang hésé nyindekeun hiji jalma puasa atawa henteu, lantaran tacan kungsi diayakeun sabangsaning razia mariksa nu teu puasa. Anu écés mah ukuran dasarna nyaéta barang dahar jeung nginum, sanajan réa di antara ustad anu sering nétélakeun yén puasa anu pangbabarina nyaéta nahan hanaang jeung lapar. Tapi pikeun jalma anu tacan bisa ngadalikeun beuteung, nahan hanaang jeung lapar ogé tétéla henteu babari. Wajar upama di tatar Sunda populér istilah “puasa kendang”.
Karuhun Sunda anu nyiptakeun rupaning ungkapan kritik ka jalma anu tara puasa, kawasna geus kacida surti yén dina mangsa keur puasa dipahing ngumbar amarah atawa nyarékan lak-lak dasar. Ku kituna kritik anu dijieun ogé sari-sari bari ngabodor. Conto kritik séjénna nyaéta “puasa ayakan” (singgetan tina: saaya-aya dihakan). Éta ungkapan ditujukeun ka jalma anu ngaku puasa, tapi manéhna ngadahar naon baé anu bisa didahar. Puguh baé ieu mah leuwih parna batan “puasa kendang”, sabab anu “puasa ayakan” mah enas-enasna henteu puasa pisan.
Sigana “puasa kendang” jeung “puasa ayakan” téh antukna jadi inspirasi pikeun sabagéan para pajabat anu nyekel kakawasaan . Maranéhna katingali soléh malah suci dina mangsa kompanye atawa dina poé-poé panungtungan mancén. His, puguh baé pikeun ngondang simpati masarakat sangkan dipilih deui. Salila mancén tugas, méh henteu kungsi ngalakukeun nanaon iwal ti kukumpul duit pikeun ngagentian modal waragad salila kompanye tur pikeun nyiapkeun kompanye satuluyna. Kaciri soléhna ukur di awal jeung ahir mangsa mangku jabatanna, atawa sebut baé “pajabat kendang”. Karesepna sukan-sukan, ngahambur-hambur duit ladang tina ngamangpaatkeun jabatanana.
Pon kitu deui aya pajabat anu méntalna “ayakan”. Puguh baé leuwih parna. Sabab manéhna bakal “ngahuapkeun” naon baé nu katingali jeung dianggap “ngeunah”, bari teu kudu mikiran halal atawa haram. Rupaning kasus korupsi anu ngajiret para pajabat téh geus nuduhkeun yén “pejabat kendang” jeung “pejabat ayakan” téh tétéla henteu saeutik. Maranéhna satékah-polah mintonkeun dirina anu keur “puasa”, tapi dina mangsa manggih kasempetan tur nu séjén keur malaweung, mangka dihuapkeun hutan lindung, laut, alat berat, duit rayat, jeung naon baé nu “pingeunaheun”.
Karuhun Sunda ogé kawasna geus bayeungyang nyaksian jalma anu ngaku muslim tapi henteu puasa di bulan Ramadhan. Jeung anu leuwih parna deui, maranéhna henteu ngajénan atawa teu paduli ka jalma di sabudeureunana anu keur meujeuhna paruasa. Maranéhna henteu ngarasa éra sanajan dahar, nginum , atawa ngaroko di tempat umum. Leuheung kénéh anu saukur kaciri sukuna wungkul mah. Nya ti dinya mah kaitung lumrah lamun satuluyna aya carmina (pantun kilat) anu nepi ka kiwari masih kénéh populer, “puasa kuda lebaran munding/ puasa teu kaduga lebaran ginding. Hiji sindiran anu ditujukeun ka jalma anu ngedul puasa puasa, tapi dina mangsana ngarayakeun lebaran hayang panggindingna.
Geus lain rusiah deui tur jadi fenomena umum yén ngarayakeun lebaran di pakampungan téh réa diantarana nu kalah ngadu géngsi. Pangpangna pikeun anu sapopoéna ngumbara di kota-kota gedé. Pakéan sing sarwa anyar, dahareun sagala aya, kandaraan méwah, ngecét imah, jeung sajabana, salawasna jadi bagéan tina ngarayakeun lebaran pikeun sawatara jalma. Malah keur ngahontal éta kaméwahan téh aya kalana maksakeun. Contona nginjeum duit ka réntenir atawa ngagadékeun pakakas imah keur sakadar ngaréntal kandaraan. Pokona mah rupaning cara dilakonan sangkan lebaran bisa ginding, pikeun némbongkeun kasuksésanna ngumbara di kota gedé. Matéri beuki weweg jadi barométer keur ngukur darajat manusia. Naha kiwari masarakat téh beuki réa nu materialistis? Apan di payuneun Gusti Nu Maha Agung mah, jalma anu pangmulya-mulyana téh lain jalma beunghar, lain pajabat, lain ménak, tapi jalma anu taqwa.
Dimuat di Majalah Seni Budaya
Kacindekan: Puasa kendang atawa puasa kuda teh nyaeta istilah nu digunakeun keur urang nu ngalaksanakeun puasa tapi teu mampuh nganahan nafsu saperti ngumbar amarah jeung sajabana. Jalma anu dimulyakeun ku Gusti Nu Maha agung teh nyaeta jalma anu taqwa.
Pamadegan Abdi: Istilah eta the mangrupakeun kajadian anu lumrah di masyarakat urang. Loba pisan jalma ngalaksanakeun puasa di bulan ramadhan tapi sakadar nahan dahar wungkul. Ku sabab kitu salaku muslim kudu ngalaksanakeun ibadah urang jeung sampurna di hareup Gusti Nu Maha Agung.
Sumber: galuhpurba.com
Langganan: Poskan Komentar (Atom)


c: text/html

text:
Nulis
Nulis nya éta prosés kréatip ngungkarakeun gagasan dina wangun tinulis pikeun hiji tujuan, misalna méré informasi, ngajak, ngayakinkeun atawa ngahibur [1]. Jejer caritaan nu aya dina tulisan disebut gagasan atawa pikiran[1]. Éta gagasan téh dasar pikeun mekarna hiji tulisan[1]. Gagasan dina hiji tulisan bisa rupa-rupa, gumantung kana kahayang penulis[1]. Ngaliwatan tulisanna, penulis bisa ngébréhkeun gagasan, pikiran, pangalaman, kahayang, pendapat, jeung perasaanna[1]. Nulis salaku kaparigelan nya éta kamampuh hiji jalma dina ngedalkeun gagasan-pikiranna ka batur atawa pihak séjén ngaliwatan média tinulis[1].
Daptar eusi
Tujuan Nulis[édit | sunting sumber]
Tujuan nulis téh loba macemna gumantung kana ragam tulisana sorangan. Sacara umum, tujuan nulis bisa dikatégorikeun diantarana: Méré Informasi atawa Ngajelaskeun Tulisan nu tujuanna méré informasi atawa ngajelaskeun hiji pasualan biasa disebut karangan éksposisi. Karangan éksposisi nya éta karangan nu ngajelaskeun hiji hal ka pamaca jeung nunjukkeun bukti-bukti kongkrit nu tujuanna pikeun nambahan pangaweruh pamaca. Ngayakinkeun atawa Ngadesek Ieu tujuan tulisan nya éta ngayakinkeun pamaca yén naon nu ditepikeun ku penulis téh bener, penulis boga harepan sangkan pamaca satuju kana sawangan penulis. Nyaritakeun Hiji Hal Tulisan nu tujuanna pikeun nyaritakeun hiji kajadian ka pamaca disebut karangan narasi. Karangan narasi bisa dibedakeun jadi dua, nya éta karangan narasi ekspositoris (nyata) jeung karangan narasi sugestif (fiksi). Narasi ekspositoris misalna sajarah, biografi, jeung otobiografi, sedengkeun narasi sugestif misalna Baruang Ka Nu Ngarora, Wastukancana, jeung Payung Butut. Mangaruhan Pamaca Loba pisan bacaan nu tujuanna mangaruhan pamaca, ongkoh éta téh salasahiji tujuan utama panulis sangkan pamaca kapangaruhan kana naon nu ditulis sacara émosi. Salasahiji contona nya éta jangji-jangji nu ditulis ku juru kampanyeu dina koran atawa majalah.
- Ngagambarkeun Hiji Hal
Penulis karangan déskripsi teu beda jiga pelukis. Nu ngabédakeun kaduana nya éta media nu digunakeun, nya éta péna jeung kanvas. Penulis karangan deskripsi boga tujuan pikeun pamaca saolah-olah milu ngarasa, nempo, ngaraba, jeung menikmati objek nu dilukiskeun ku penulis. Hiji jalma bisa saolah-olah nempo jeung ngarasakeun endahna hiji kantor pos sanggeus manehna maca karangan deskripsi nu judulna “Keelokan Kantor Pos di Chicago”.
Mangpaat Nulis[édit | sunting sumber]
a. Pelepasan Émosional Nulis bisa jadi penyaluran emosi jeung perasaan. Ngébréhkeun perasaan jeung pikiran sacara tinulis, bisa ngawangun parobahan-parobahan kimiawi dina awak urang.
b. Mangpaat Sosial Upama urang nyieun tulisan dina hiji média saperti majalah, tabloid, koran jeung sajabana, maka ngaranna bakal dipikawanoh ku jalma réa.
c. Mangpaat finansial Ku ayana kagiatan nulis, urang bakal meunang duit tina tulisan nu geus dikirimkeun ka penerbit. Di dieu, kagiatan nulis bisa disebut pagawéan nu ngajangjikeun pikeun ngalengkepan pangabutuh sapopoé.
d. Mangpaat Intelektual Nulis bisa ngalatih otak urang sangkan leuwih parigel dina nyieun tulisan.[2]
Bangbaluh Nulis[édit | sunting sumber]
a. Demophobia = a fear of people (audience), asalna tina kecap “demos” nu hartina jalma réa, jalma ramé, atawa publik. Jadi, démophobia nya éta kasieun kana khalayak nu rék maca tulisan urang engkéna. Lamun rarasaan ieu terus aya, salilana ogé urang moal bisa jadi penulis. Biasana penulis modél kieu loba kasieun sarta pola pikirna teu mekar.
b. Laliophobia = a fear of speaking (I can’t write them down with my own words, asal kecapna”lalio” (saya berkata) laliophobia nya éta kasieun dina ngungkarakeun pikiran kana tulisan. Latihan jeung kabiasaan nu alus bisa jadi solusi dina ngungkulan ieu bangbaluh.
c. Katagelophobia= a fear of ridicule nya éta kasieun dikritik jeung dihina ku batur. Ku sabab éta saacan dipublikasikeun, pariksa heula bagian mana anu miboga poténsi gedé pikeun dikritik. Siapkeun argumén keur ngajawab hal-hal anu sakirana bakal dikritik.
d. Money-phobia= a fear of find nothing from writing Ieu bangbaluh bakal aya nalika oriéntasi penulis nya éta duit. Jadi, unggal kagiatan nulis kudu ngahasilkeun matéri. Hal ieu sah-sah waé, tapi lamun matéri dijadikeun motivator, moal loba hal nu bisa dilakukeun ku penulis.[2]
Kagiatan Nulis minangka Pagawéan[édit | sunting sumber]
Dina kahirupan kiwari anu sarwa modérn, pangarang bisa disajajarkeun jeung kahirupan profési, saperti dokter, insinyur, jeung ahli hukum. Profési ngarang bisa jadi pangupa jiwa anu bisa ngajamin kaperluan hirupna. Tapi umumna mah profési nulis masih dianggap semi profési anu méakkeun tanaga, perhatian, jeung waktuna di sagigireun pagawéan pokokna anu tangtu geus dianggap geus jadi sumber pangupa jiwa anu geus maneuh. Kagiatan nulis bisa dijadikeun sumber penghasilan nu henteu matak ngaganggu pakasaban utama. Salaku pakasaban kadua, nulis bisa ngahasilkeun penghasilan nu leuwih gedé batan pakasaban utama. Numutkeun tulisan nu aya dina kompas.com, dina buku “55 Surifire Home Based Businesses You Can Start for Under $5,000”, aya sababaraha kasempetan nu bisa dilskukeun ku sakabéh jalma nu miboga kamampuh nulis. Ti 55 wangun pakasaban nu ditawarkeun, jasa nu ditawarkeun nu miboga kamampuh nulis ditempatkeun dina urutan ka sabelas.
Aya 7 pakasaban nu bisa dijadikeun sumber penghasilan pikeun jalma-jalma nu miboga kamampuh nulis, nya éta:
1) Nulis artikel di majalah, koran jeung portal warta Jalma nu miboga kamampuh nulis bisa ngirimkeun tulisanna ka média massa. Loba média massa nu narima tulisan. Diantarana majalah, koran, jeung portal warta nu beuki ngalobaan. Lamun hayang ngirimkeun tulisan ka koran, bisa dimimitian ti nu lokal heula.
2) Nulis carita mistéri (Ghost Writer) Loba jalma nu ahli dina salasahiji widang, tapi miboga kamampuh nulis nu kawatesanan. Ku kituna, ngabutuhkeun batur nu bisa nuliskeun idé-idé nu aya dina sawangan maranéhna. Tulisan politisi nu sering dimuat dina media massa, sabenerna lain tulisan asli manéhna, sabab sibuk ku urusan dinesna, jadi teu boga waktu keur nulis. Pejabat nu méré idé jeung gurat badag pamikiranna, sedengkeun nu mantuanna nuliskeun sistematika nu terstruktur. Lain artikel dina media massa wungkul, tapi bisa ogé buku. Konsekuensina, tangtu nu mantuan pajabat éta teu dicantumkeun ngaranna dina tulisan nu geus dipigawé ku manéhna ( nu mantuan pejabat nulis)
3) Penulis buku Sarat utama jadi penulis buku, nya éta kudu miboga konsisténsi, komitmen, jeung motivasi. Nulis buku henteu ngan saukur bisa jadi penghasilan utama. Penulis bisa kasohor lamun bukuna suksés.
4) Éditor Kiwari loba pisan éditor nu sipatna freelance. Naskah-naskah nu dikirimkeun ka penerbit tuluy dikirimkeun ka éditor nu bisa dipigawé di imahna séwang-séwangan.
5) Stap ahli Jalma nu miboga kamampuh nulis nu hadé, bakal miboga kasempetan jadi stap ahli, sabab maranéhna tangtu miboga pangaweruh nu jembar. Ilaharna sok migawé naskah biantara, makalah bahan sawala, press conference jeung sajabana. Stap ahli butuh rélasi nu kuat tur jembar.
6) Nulis réview di blog
Sarat utamana tangtu kudu boga blog. Loba blogger nu bisa hirup tina nulis review di internét. Kiwari loba pisan perussahaan internet nu jadi perantara panulisa review hiji web atawa prodak. Salila aya keneh internet, salila éta ogé kabuka peluang pikeun nu miboga kamampuh nulis.
7) Copywriting Loba perusahaan nu ngabutuhkeun jasa tulisan laporan taunan. Di luhur mangrupa tulisan keur promosi barang jeung jasa perusahaan tinangtu.[3]

robotstxt: allowed

filter: keep


text:
Assalamualaikum.wr.wb
Bapa/ ibu guru anu dipikahormat sareng rerencangan anu dipikacinta, sateuacana hayu urang panjatkeun puji sareng sukur ka gusti Alloh nu maha Esa, anu tos masihan rohmat sarta hidahyana ka urang sadayana. Ku kituna ayeuna urang tiasa ngumpul di tempat ieu.
Hadirin sadayana, Sa teu acana simkuring bade ngucapkeun nuhun ka bapa/ ibu guru anu parantos masihan waktos ka simkuring kangge medarkeun hiji biantara anu judulna “Pangaruh Internet Ka Rumaja”
Hadirin Sadayana, Sateu acan simkuring mitembeyan biantara, simkuring hoyong medarkeun watesan masalah anu bade dibacakeun, nyaeta diantara ; pangaruh internet tina segi positif sareng tina segi negative.
Internet, kecap anu teu asing di jaman ayeuna. Internet tiasa diakses dimana wae, cukup modal hp anu ngabogaan koneksi internet atawa cukup ku ngamodal duit sabaraha rebu perak, ayeuna mah ampir di unggal juru jalan, rek di kota atanapi di desa, ayeuna mah geus loba warung anu ngajual jasa internet atawa anu mana sok disebut “warnet”.
Seueur elmu anu aya di internet nu bisa ku urang dicokot. Sagala informasi naon wae anu aya di internet, informasi eta bisa dicandak kalayan gampang sagampang urang ngabalikeun talapak panangan sareng ngicepkeun soca. Terus naon hubunganna jeung siswa ? tangtu pohara seueurna hubungannana internet di jaman kiwari jeung siswa, sabab siswa heunteu luput tina anu namina informasi sareng elmu. Internet teh nyaeta media anu pang efektifna sarta gampang diakses dimana wae jeung kusaha wae. Sanajan teu bisa dipungkir yen ayeuna kabebasan ieu teh bisa oge disalah gunakeun jeung salah dina narepkeunana. seueur pisan fasilitas internet minangka sarana kriminalitas atanapi asusila.
Rea pisan hal-hal negatif tina internet, salah sahiji contona nyaeta :
Pikeun anu kakara mikawanoh kana internet nyaeta bisa ngabuka situs – situs, gambar – gambar, atawa video – video anu teu sawajarna
Kacanduan gim online nepikeun ka poho kana sagala
Bisa katipu tina iklan – iklan di internet
Tapi aya oge segi positifna :
Siswa bisa neangan informasi anu luwes mun dibanding ngan saukur diuk cicing ngaregepkeun guru nerangkeun
Bisa nambah rerencangan dina jejaring social, jsb
Rumaja nyaeta makhluk anu rentan kanu parobahan di sakurilingna. Rumaja biasana sok nurutkeun anu dominan anu aya disakurilingna. Mangka ti eta alusna lamun urang bisa bijak ngagunakaeun internet keur kamajuan diri sarta pribadi urang sorangan.
Sakitu wae biantara ti simkuring, hatur nuhun atos merhatikeun, akhirul kecap.
Wassalamualaikum wr.wb
Assalamualaikum wr wb
Langkung tipayun urang panjatkeun puji sinareng syukur kailahiirabbi nu mana kalayan hidayah sareng inayahna, urang sadaya tiasa kempel dina ieu tempat kalwan dina kayaan sehat walafiat.
Para wargi anu ku simkuring dipikahormat.
Dina ieu waktos, abdi bade nerangkeun sakumaha pentingna hirup sehat kanggo urang sadayana. Janten, urang sadaya kedah atawa wajib ngajaga lingkungan sareng awak nyalira pikeun urang sadaya tiasa ngajaga tina sagala panyakit. Ku margi kitu, urang kedah ningkatkeun pola hirup sehat kanggo kapayunna di kawitan ti ayuena.
Dina salah sahiji hadits diterangkeun…
Inna dhofatu minal iman
Nu hartosna : “Kabersihan teh sabagian tina Iman”
Tina hadits eta, urang tangtu tos ngartos maksad sareng tujuannana, nyaeta urang teh umat muslim anu ngagaduhan iman dina jero hate urang. Upami urang sadaya iman ka Allah, berarti urang kudu bersih atanapi suci tina sagala kokotor boh hadas alit atawa hadas ageung, nu nyebabkeun urang teu suci. Bersih eta sadaya teh nu didasarkeun tina bersihna jeung sucina urang sareng lingkungan di sakitar urang. Kabersihan sakola oge kudu urang jaga. Urang kudu mikacinta kabersihan sangkan hate urang ge milu bersih.
Kabersihan teh aya marupi-rupi macemna, nyaeta aya bersih hate, bersih jiwa, bersih raga, sareng bersih rohani. Tah, urang kudu janten jalmi anu kaasup kana jalma anu bersih sadayana. Allohumma, amien… Hayu urang sami-sami ningkatkeun pola hirup sehat kanggo kasaean urang sadaya sangkan tiasa leuwih getol kana ibadah ka Gusti nu Maha Welas tur Maha Asih.
Para wargi anu mulya.
Cekap sakitu abdi nyanggakeun pihatur, pamungkas pisanggem, bilih aya basa anu kirang entep saeureuhna atanapi kecap anu kirang merenanh larapna, mugi kersa ngahapunten.
Assalamu’alaikum w. w.
Ibu guru anu ku simkuring dipihormat. Teu kalangkung rerencangan sadayana. Langkung ti payun, mangga urang sami-sami muji syukur ka Gusti Nu Mahaangung, margi mung barokah sareng rohmat mantenna urang tiasa ruing mumpulung dina kasempatan ieu.
Hadirin sadayana, dina danget ieu sim kuring bade nepikeun pidato ngenaan watek budaya Sunda. Ari sunda teh asalna tina kecap su anu hartina alus anu ngabogaan unsur kana kasaean. Watek sunda anu ku simkuring dipimaksad nyaeta cageur, bageur, singer, jeung pinter.
Harti kecap sunda teh luhur pisan nyaeta gumilang. Harti kecap eta heuteu ngan dilarapkeun dina panampilan , tapi aya dina manah urang sunda sadayana. Dina kahirupan urang sunda seueur pisan kabeungharan seni jeung budayana. Salah sahijina nyaeta Tarling. Tarling singketan tina gitar suling, mimiti munculna di wewengkon Cirebon jeung Pantura iawa barat jaman Balanda, taun 1935-an.
Tarling pepek ku sarupaning kamonesan. Aya seni sarimpi, jeung tari topeng minangka bubuka acara. Pareng nincak bulan hajatan teu di desa teu di kota, masarakat rea nu nanggap tarling. Harita tarling kaitung anu pangpayuna diogan ku nu boga hajat. Mung pangaruh dangdut anu diwanohkeun dina taun 70-an ngajadikeun tarling direformasi jadi Tarling dangdut. Beuki dieu tarling klasik kadeseh ku organ tarling anu teu merlukeun modal gede. Beuki dieu kasenian tarling beuki kadesek ku kasenian modern pangaruh tina globalisasi, jiga music pop jeung rock. Seni gitar suling atawa tarling cirebonan anu kungsi dopikaresep kiwari ukur waasna . lagu-lagu taling ngan ukur kadenge dina kaset . komo sangeus ditinggalkeun ku maestro-maestrona.
Para hadirin sadayana, urang teh keudah ngiring ngamumule kasenian urang. Kasenian anu jadi kabeungharan urang tong neupi kageugeus ku kasenian luar anu ngajadikeun urang poho kana kasenian jeung kakayaan budaya sorangan.
Sakitu wae ti simkuring , pamungkasna mugi-mugi taopek sareng hidayah gubrag ka urang sadaya.
Wassalamualaikum w. w.
Puji sareng sykur urang sanggakeun ka Allah anu maha agung dina dinten ieu urang tiasa ngariung patepung lawung, salawat sareng salam mugi tetep ngocor ka kanjeung Nabi Muhammad SAW sareng ka kaluwargina katut kopara sohabatna anu gaduh kamuliyaan, teu hilap ka sadaya umatna…Amin..
Hadirin anu dipikahormat !
Beriman kana qodo sareng qodar jeung seueur ngandung manfaat diantarana nyaeta bisa nguangatkeun kaimanan jeung katakwaan, bisa nyadarkeun yen saenyana sagala sesuatu anu kajadian eta tos diatur ku Alloh swt, sareng ayana qodo jeung qodar bisa numbuhkeun kateguhan hate jeung kasabaran sabab musibah atawa rintangan nu dihareupan eta ngarupakeun katetepan Allah swt, jadi heunteu aya hiji mahluk anu mampu ngarubahna salain izin ti Allah swt, hiji jalmi moal bisa ngahindar atawa ngelak ti katetepan Allah sanajan manehna nyamuni.
Iman kana qoda sareng qodar bisa numbuhkeun ti Allah, sareng bisa ngadorong pikeun terus ngucapkeun syukur ka Allah swt, upami usahana tiasa untung sabab sadar yen kauntunganana ngarapkeun karunia ti Allaoh swt, kaimanan kana qoda sareng qodar bisa ngadorong kanggo bersikap tegar, sabar, sareng henteu putus asa, dina mayunan musibah.
Jeung upami urang meunang musibah jadi bacaan anu sae anu kudu urang ucapkeun nyaeta bacaan istirja
Anu hartosna :
“ saenyana sagala sesuatu anu gaduh Allah swt sareng saenyana nyan Allah urang sadaya mulih.”
Sakieu heula ti abdi, upami aya cariosan anu marenah di hate, abdi nuhun di hapeunten wal affu mingkum…
Pidato Bahasa Sunda Tema Perpisahan SD
Assalamualaikum wr. Wb
Asshaduallailahaillalah waashaduanna muhamadar rosulullah. Ama badu
Tipayun mangga urang sami-sami panjatkeun puji sareng syukur ka hadirat Allah SWT. Nu mana dina kasempatan ieu urang sadaya tiasa ngumpul dina kaayaan sehat wal’afiat.
Shalawat miwah salam mugi tetep dilimpahkeun ka jungjungan urang sadaya Nabi Muhammad SAW, teu hilaf ka kulawargana, sahabatna, oge ka urang sadaya salaku umatna anu Insya Allah taat kana ajarannana, Amin ya robbal alamin.
Hadirin sadaya anu kusimkuring dipihormat, nuhunkeun waktosna kanggo abdi anu ngawakilan rerencangan kanggo nyampeikeun amanat dina raraga acara perpisahan kelas genep.
Henteu karaos parantos genep taun urang aya didieu. Nu mana ayeuna puncak saleresna urang sadaya bakal papisah ti sakola ieu. Henteu hilaf abdi ngawakilan rerencangan ngahaturkeun rewu nuhun laksaketi kabingahan ka bapa sareng ibu guru anu mana tos ngajarkeun ka abdi sadaya loba hal. Mugia naon anu diajarkeun ku bapa guru sareng ibu guru ka urang sadaya tiasa dimanfaatkeun ka nu hal positif sareng aya manfaatna kanggo nusa, bangsa sareng agama. Mugi-mugi amal kasaean manah bapa miwah ibu guru kenging walesan ti Allah SWT. Amin.
Sakitu ti abdi anu ngawakilan rerencangan sadaya. Kirang lebihna neda dihapunten. Nu mana kasalahan mah milik abdi sareng kaleuwihan mah datang ti Allah SWT. Wabilahitaufik walhidayah wassalamu’alaikum wr.wb
Demikian beberapa contoh pidato bahasa Sunda yang dirangkum dari berbagai sumber. Semoga bisa menginspirasi Anda dalam menyusun naskah pidato yang mengesankan para pendengar. Selamat menuangkan ide!


text:
Jin
Jin nya éta sacara harfiah ngandung harti hiji hal anu miboga konotasi nyamuni atawa teu katingali.[1]Dina Islam jeung mitologi Arab pra-Islam, jin nya éta salasahiji mahluk anu henteu katingali jeung diciptakeun tina seuneu.[1]Jadi jin nurutkeun basa nya éta hiji hal anu nyamuni jeung halus, sedengkeun setan nya éta tiap-tiap anu durhaka ti golongan jin, manusa atawa sato.[2]Dingaranan jin, sabab manéhna nyamuni wujudna ti panon manusa.[1]Éta sababna jin dina wujud aslina henteu bisa katingali ku panon manusa.[1]Lamun aya manusa anu bisa ningali ieu jin, sabenerna mah éta jin téh ngarupakeun wujud séjén anu bisa katingali ku manusa biasa, sabab lamun jalma pernah ningali jin dijamin bakal gélo lantaran kasingsieunan ku wujud aslina anu pikasieuneun, moal kuat ningalina.[1]Biasana manusa biasa mah moal aya nu kuataeun ningali wujud asli jin, iwal manusa anu geus luhung élmuna samodél ajengan, atawa dukun.[1]Jin ampir sarua jiga siluman miboga komunitas jiga manusa biasa pédah béda alam béda tempat, ngan bédana jin mah asli ti lahirna jin lain ti sabangsaning manusa cara siluman, jin dijieunna tina seuneu, sedengkeun manusa dijieunna tina taneuh matak pantes ayana jin mah nyamuni teu bisa katingali ku manusa.[1]Jin ogé sarua aya nu bageur jeung aya nu jahat, aya jin islam aya jin anu méngpar ti islam atawa durhaka téa.[1]Jin ogé saru diciptakeun ku Alloh pikeun ibadah ka mantenna jiga manusa miboga pancén anu sarua.[1]


text:
Budaya Sunda sebagai salah satu elemen yang mewarnai khazanah budaya Indonesia, sangatlah perlu dipelihara dan dikembangkan. Salah satunya dengan pemakaian budaya sunda dalam kehidupan sehari-hari, semisal budaya sunda dalam adat pernikahan, budaya sunda dalam khitanan, dll. Berikut ini contoh pemakaian budaya dan bahasa Sunda dalam prosesi pernikahan. Contoh ini merupakan naskah asli saya ketika melaksanakan tahapan penerimaan tamu, pada pernikahan sahabat saya, Cucu Suhaemi di Cianjur.
NASKAH PENERIMAAN PENGANTIN (SUNDA)
Assalamu'alaikum wr. Wb
Alhamdulillahi robbil 'alamiin
Wabihi nasta'inu 'ala umuriddunya waddiin
washolallohu 'ala sayyidina Muhammadin
khotamiin nabbiyyin
wa alihi wasohbihi ajma'in
Puji sinareng syukur urang panjatkeun ka Alloh nu maha ghofur
sholawat sinareng salam mugi-mugi tetep tercurah ka junjunan alam
Habibana wanabiyana Muhammad Saw
Bapa ibu saderek sadayana, rombongan pangdeudeul calon panganten pameget nu ku sim kuring dipihurmat. Para wargi sadayana nu sami-sami rawuh di ieu haflah.
Neda widi, sim kuring maoskeun hiji ayat tina Al Qur'an anu unina" Lain syakartum laazidanakum walain kafartum inna 'adzabi lasyadiid" wallohu 'alam bihakikotil murod, anu hartosna
Sakedikna aya dua nikmat dina danget ayeuna nu ku urang peryogi disyukuri. Kahiji nikamt sehat. Alhamdulillah urang masih dipasihan kasehatan dugi ka danget ayeuna. Nikmat nu kadua nyaeta nikmat silaturahmi.
Sim kuring sakulawargi di dieu, muji syukur ka nu maha agung, tiasa paamprok jonghok patepung lawung patepang wajah sareng bapa ibu saderek sadayana rombongan pangdeudeul calon panganten pameget.
Para wargi sadayana
Sim kuring sakulawargi the asa kagunturan madu kapuragan menyan putih. Saur ki dalang tea mah, bingah amarwatasuta bingah kagiri-giri bingah nu taya hinggana, rehing geuning nu dianti-anti ti kamari nu dicipta-cipta ti mangkukna, ayeuna parantos dongkap kalayan diiring ku abringan anu sakitu ngaleut ngabandaleut ngemat-ngemat nyatang pinang, angkaribung ku cacandakan. Mung aya hanjakalna, sim kuring sakulawargi teu tiasa ngajamu ka tatamu...mung ala kadarna, tamba hanaang bae. Neda agung cukup lumur neda jembar hapuntenna....
Para wargi sadayana....
selenting bawaning angin, dina waktu nu kalangkung, saurna aya janji pasini patali kasih antawis Cep Mamat sareng Neng Cucu Suhaemi, kanggo ngawangun ikatan cinta dina sagara rumah tangga. Nya panginten nitih wanci nu mustari cunduk waktu nu rahayu, ayeuna mangsana nu sampurna, kanggo ngadahupkeun eta jajaka sareng wanoja, kalayan dipirig ku hariring pameredih, dilaguan ku alunan pangharepan, mudah-mudahan ngadahupna cep Mamat sareng Neng Cucu teh janten pameungkeut silaturahmi, oge janten kulawargi anu sakinah mawaddah warohmah, aya dina karidoan gusti nu maha suci.
Pamungkas, yap cep Mamat, ku sim kuring sakulawargi salira ditampi sabeuleugeunjeurna, ti luhur sausap rambut, ti handap sausap dampal, di tengah mah saaya-aya wae.
Mung sakitu. Billahi fi sabili haq, wassalamu'alaikum wr.wb


text:
I
Hurup I atawa i nyaéta hurup ke-9 dina alfabét Latin. Dina basa Inggris hurup ieu dibaca [aɪ]. I mangrupa lambang angka 1 (hiji) dina angka Romawi.
Daptar eusi
Sajarah[édit | sunting sumber]
Dina rungkun basa Semit, hurup Yôdh meureun asalna ti hiji piktogram pikeun "lengan" sarta "leungeun", asalna ti hiéroglif sarupa anu mawa peunteun konsonan desis hulu kerongkongan bersuara (/ʕ/) dina basa Mesir, tapi dipindahkeun ka /j/ (kawas y dina kecap "ya") ku jalma-jalma Semit, alatan kecap Semit pikeun "lengan" dimimitian jeung sada éta. Hurup ieu ogé kaci dipaké pikeun sada vokal /i/, utamana dina kecap deungeun.
Urang Yunani narima hiji wangun yodh Fénisia ieu minangka hurup iota (I, ι) maranéhanana pikeun sada vokal /i/, kitu ogé dina alfabét Italik Kuna. Dina basa Latin (kawas dina basa Yunani Modérn), hurup ieu ogé dipaké pikeun sada konsonan /j/. Hurup J modérn mulanya mangrupa wangun variasi pikeun hurup ieu, sarta duanana bisa dipaké gunta-ganti pikeun vokal sarta konsonan, ku kituna pamustunganana dibédakeun dina abad ka-16.
Pamakéan[édit | sunting sumber]
Dina sagala rupa basa, hurup I biasana melambangkan vokal hareup katutup takbulat (/i/). Dina mulanya dipaké pikeun sada konsonan hampiran wiati-wiati (simbol IPA: [j]; contona éjahan Latin Kuna pikeun Yésus: Iesus atawa Iesvs, alatan tiheula hurup J sarta U tacan tercipta), tapi saterusna sada /j/ dilambangkan ku hurup J sarta Y.
Dina basa Inggris modérn, I melambangkan sagala rupa sada béda, utamana diftong "panjang" /aɪ/ anu ngembang ti /iː/ basa Inggris Pertengahan sanggeus Peralihan Vokal Gegedéan dina abad ka-15, sarta ogé vokal "pondok" kabuka /ɪ/ kawas dina kecap bill. Titik dina luhur 'i' leutik kadangkala digeroan tittle.
Dina alfabét Turki, I bertitik sarta tanpa titik dianggap minangka hurup anu béda sarta duanana miboga wangun hurup badag (I, İ) sarta leutik (ı, i).
Sawatara jenis hurup Jerman kawas fraktur atawa schwabacher, anu teu terpakai deui saprak ahir Perang Dunya II, henteu ngabédakeun teuing wangun hurup badag I sarta J. Sipat anu sarua, hiji 'J' kalayan sérif di luhurna ngawangun tilda, kadangkala dipaké pikeun duanana, tapi hurup leutik i sarta j masih dibédakeun.
Hurup I dipaké ogé dina élmu pasti. I mangrupa simbol kimia pikeun Yodium (Iodium). Dina fisika, I nyaéta simbol arus listrik.


text:
Enya, aya genahna keur kuring mah anu geus teu boga pagawean anu maneuh, sapopoe ngan ukur ulukutek diimah, kalan-kalan kurunyung “tamu”.
Minggu ieu diimah teh aya tukang ngecet, da kabeneran ningali cet imah geus rada bulukan, atuh dina saminggu mah diimah teh ngawangkong jeung tukang cet, sanggeus sababaraha poe digawe tukang cet teh isuk-isuk memeh prak digawe nanya, ceuk inyana eta katingalna sok aya bae tamu, sareng sok uplek ngobrol, eta teh bade naon..?.
Atuh kuring nerangkeun yen eta tamu teh anu nareangan buku buku basa Sunda atawa buku buku ngeunaan Sunda. Ceuk manehna deui……euh manawi teh aya kaperyogian naon we anu sanes….., kuring rada kerung nampa jawaban kitu, terus diseleksek, ari breh teh panyangka manehna kuring teh jadi tempat pananyaan hal-hal kahirupan,….atuh kuring rada ngagakgak, ceuk kuring naha disangka paranormal atawa dukun kitu..?. Tukang cet teh seuri bari jeung unggeuk. Dina hate kuring melengek baruk nepi ka disangka kitu..?.
Tamu teh enya rupa-rupa anu datang, ti barudak sakola nepi ka anu kolot geus kundang iteuk,tujuanana mah apan geus jelas hayang maca buku basa Sunda atawa buku ngeunaan Sunda. Eta cenah osok ngobrol uplek apan eta mah bagian tina silaturahim, wawanohan tur silih kanyahokeun.
Geura urang nyokot we tiluan tamu keur conto mah, kahiji Pa Andi, dedeganana rada pendek bayuhyuh, urang Rancaekek, mindeng ulin ka kuring teh pangpangna neangan buku bag-bagan agama dina basa Sunda, pedah anjeuna sok ngajar di Diklat Pos, majarkeun hayang nyonto-nyontokeun dina kahirupan urang Sunda anu saluyu jeung agama. Buku kieu teh keur kuring mah saeutik, maksud teh anu togmol asup kana bag-bagan agama, tapi kapan kabeh carita oge anu dina basa Sunda dasarna mah apan saluyu jeung agama. Lamun majalah iwal ti Langlangmitra anu dasarna agama Kristen. Jadi rek kerewek kana buku basa Sunda naon oge eta tangtu aya hubunganana sok sanajan teu langsung jeung agama Islam. Rek bacaeun barudak, rek novel, kumpulan carpon, wawacan atawa carita pantunna oge. Tah didinya sok uplekna ngobrol teh. Jeung ongkoh deuih Pa Andi teh nurutan muka Rumah Baca diimahna, ti mimiti ngan ukur puluhan buku ayeuna mah geus aya kana sarebu leuwih buku, eta buku buku teh lolobana sumbangan ti papada tatanggana. Jadi ngobrol teh silih simbeuhan pangalaman ngarumat Rumah Baca.
Tamu kadua nyaeta Kang Adi Raksanagara, tah nu ieu mah munggaran ulin ka kuring, ka Rumah Baca, datangna bada lohor. Dedeganana jangkung rada begang, can kolot-kolot teuing ceuk taksiran umurna aya kana 40 taun.
Barang datang teh langsung ningalian buku buku basa Sunda, terus nanya aya henteu buku Sunda anu bisa mere inspirasi keur kompetisi, utamana dina wangun panalungtikan. Puguh we kuring rada pungak pinguk ditanya kitu mah, terus nanya deui buku anu aya pakaitna jeung usaha tina falsapah Sunda, kadenge kitu ge tetep kuring hulang huleng. Kudu buku naon anu diasongkeun.
Tungtungna ngobrol sabulangbentor, geuning inyana teh pimpinan tabloid Bobotoh, ningali ngaranna nu make Raksanagara nya kuring nanya hubunganana jeung Ami Raksanagara garwana Pa Yus Rusyana, ari pek teh Ibu Ami teh lanceukna, kitu deui jeung istrina Pa Ahmad Rustandi. Paingan atuh mani norolang nyaritakeun perkara Sunda, da geuning aya teureuh tidituna.
Ngobrol nepi ka bada magrib, bari jeung teu disuguhan ngan ukur cai herang we tamba garingeun tikoro.
Maksudna neangan buku buku kitu teh pedah rek mere motivasi ka para pegiat kreatif di sabudeureun Suci, ka tukang kaos. Kahayang inyana kreatifitas anu basisna budaya setempat, tah ngompa eta sumanget neangan buku buku keur mere conto. Ku kuring dicoba dibere buku Bujangga Manik, Siksa Kandang Karesian, atuh teu kaliwat Pandangan Hidup orang Sunda, tapi kitu geuning teu payu keur inyanana mah. Tapi aya hiji buku anu diinjeum nyaeta Kabudayaan Sunda Edi S Ekajati.
Jadi enya geuning can aya buku anu ngabahas elmu ekonomi tina jihad ugeran hirup manusa Sunda, can aya buku ragam hias Sunda, can aya buku Estetika Sunda, can aya buku elmu komunikasi anu dadasarna budaya Sunda. Ceuk kuring ka Kang Adi, hampura nun, kuring can boga bukuna, maksud teh can ngoleksi bukuna. ( tapi aya teu nya bukuna..?).
Inyana ge nyaritakeun hal Bobotoh Persib, cenah inyana kungsi ngobrol jeung jalma ti Balai Bahasa, terus inyana ngusulkeun supaya kecap bobotoh diasupkeun kana KBBI lantaran ieu teh tarjamah tina kecap asing suporter, lamun kecap bobotoh asup kana KBBI rek meuncit hayam. Tujuanana nyieun tabloid Bobotoh sangkan para bobotoh teh jadi nyakola tur nyunda, atuh ka Persibna sangkan maen alus, keun ari soal eleh jeung meunang mah lain hal eta mah. Ceuk inyana ngan Persib anu bisa ngahijikeun jelema nepi ka puluhan rebu bari jeung kabeh ngomong Sunda. Kitu tah nyaritakeun tamu anu kadua. Aeh aya nu kaliwat ceuk Kang Adi lamun diacak aksara INDONESIA teh sarua jeung INI SOENDA, he he kuring seuri heueuh we nya.
Tamu katilu tah nu ieu mah tamu maneuh, da geus rada mindeng ulin ka kuring, jelemana ngora keneh, dedeganana jangkung henteu pendek henteu, imbang we lah jeung awakna, teu lintuh teu begang. Nyaeta Kang Iip D Yahya, enyaan ngobrol jeung Kang Iip mah rada hese rek ngudagna, lantaran lumpatna tarik pisan, loba kamandangna hal Sunda. Ari ngaku dina tulisanana mah inyana sok ngaku pengamat pasantren, da enya hirupna lila di pasantren, kuliahna kungsi di IAIN ayeuna mah UIN tea. Sapopoe nya jadi penulis, budakna kakara hiji kakara umur opat taun, teu di asupkeun ka TK tapi ngayakeun home scholing, istrina dosen di STSI.
Ayeuna unggal ngobrol jeung Kang Iip pasti nyokona kana pikiran pikiran Oto Iskandar Dinata, sabab inyana keur nulis perkara Oto, hayang nulis buku Oto, ceuk inyana sabab buku anu aya ayeuna teu kabeh hal Oto kakemot, aya nu kaliwatna. Duka teuing palebah mana kaliwatna, ngan ceuk inyana loba pikiran-pikiran Oto anu sabenerna gede pisan hartina kana kamekaran Sunda harita. Sabab ceuk Oto lamun ngomong Sunda hartina ngomong Indonesia, lain bae keur kamajuan Sunda tapi keur kamajuan Indonesia.
Nyucruk pikiran pikiran Oto, kang Iip mindeng ngadekul di Pusnas, hanjakal sok beakeun bekel cenah, basa minggu kamari ge sarena di Kantor PN NU pedah aya kenalan didinya, mimitina mah nghubungi kang Kandar (kumincir) tapi kapan kang kandar kudu kilir ka Bandung.
Nyucrukna neangan tulisan Oto atawa warta ngeunaan Oto tina koran Supatahunan, ceuk Kang Iip neangan hal Oto teh sok kabengbat ku tulisan sejen, saperti Tajuk dina Sipatahunan, geuning cenah anu dipadurenyomkeun soal Sunda meh sarua jeung anu sok dipadurenyomkeun jaman kiwari. Ceuk Kang Iip naha bet teu anggeus-anggeus, sola kapamingpinan, kabanjiran kakurangan dahareun jste.
Kalan-kalan ngobrol jeung Kang Iip sok loba luak leokna, samisal nyaritakeun sajarah Sunda, Sunda teu kungsi diereh nepi ka jaman Pajajaran. Ku Majaphit anu majarkeun saIndonesia geus kaereh kapan Sunda mah henteu, tapi naha waktu ku Mataram bet bisa kajajah, naha..?. Naha Mataram boga naon harita, kucara kumaha bet pangaruhna masih aya keneh nepi ka ayeuna. Nu kudu ditalungtik naha Mataram harita make elmu naon, nepi ka Sunda awut-awutan. Atawa Sunda geus teu malire dirina, keuna supata ku Wastukancana pedah geus teu ngamumule kabuyutan.
Naon hartina kabuyutan didinya, ceuk rarasaan lamun ngan sakadar tempat heug disebut kabuyutan asa leutik teuing, sigana kabuyutan didinya dina harti ide, gagasan atawa naon..?
Balik deui ka Oto, lamun tea mah rek mere sesebutan Bapa Urang Sunda keur hiji inohong dina mangsa kiwari, lain mangsa bihari, mana anu pantes Oto, Juanda atawa saha..?
Lamun tea mah Oto, kumaha lamun nyieun Museum Oto Iskandar Dinata, asana urang Sunda can boga inohong anu kudu ditalungtik nepi ka bubuk leutikna utamana pikiran-pikiranana dina ngamajukeun Sunda (Oto teh anu mimiti ngajukeun dina Sidang BPUPKI sangkan Sukarno Hatta jadi Presiden tur Wakilna anu disatujuan ku balarea anu sidang harita, tapi tragis ahirna Oto aya nu nelasan).
Sakitu tah dongeng “tamu” teh, nulis kieu teh pedah we sok aya tamu ka imah, disangka weh kuring teh paranormal ku tukang nge-cet.


text:
Keith Urban
Keith Urban ngaran lengkepna Keith Lionel Urban, anu dibabarkeun di Whangarei, North Island, New Zealand ping 26 Oktober 1967 anu dipikawanoh salaku penyanyi country[1].Bapana nya éta anu boga toko alat musik lokal sapuk jang ngayakeun lés gitar sacara gratis[2].Pangajaran dimimitian ku budakna anu ningalikeun bakat alami dina maénkeun instrumén jeung meunangkeun sababaraha kompetisi bakat nalika manéhna masih di sakoala dasar[2]. Urban tumuwuh leuwih nyaman dina panggung tuluy manéhna digawé anu luyu jeung kamapuh nyanyi ogé akting manéhna salaku anggota Westfield Super Juniors, salasahiji téater lokal[2]. Ti mimiti yuswana genep taun, Urban geus ngajajah dunya musik diajar gitar[1][2].Manéhna diajar téhnik vokal nalika yuswana tujuh taun, meunangkeun kompetisi nyanyi nalika yuswanan dalapan taun[1]. Urban nya éta salaki artis Nicole Kidman anu nikahna ping 25 Juni 2006,anu saméméhna gagal dina hubungan jeung Niki Taylor ogé saurang dokter Hewan Laura Sigler[1].
Urban tuluy kanyahoan yén manéhna kacanduan obat-obatan[1]. kulantaran pangrojong ti pamajikanana, manéhna mariksakeun manéh ka panti réhasbilitasi ping 19 Oktober 2006 jeung narima perwatan di tempat éta[1].Tuluy ping 18 Januari 2007 Urban ngabéwarakeun yén manéhna geus leupas tina kecanduan obat-obatan[1].
Karir[édit | sunting sumber]
Nalika taun 1990, Urban nandatangan kontrak jeung EMI Australia jang prosés album solo munggaranana[1]. Tuluy nalika taun 1992 Urban hijrah ka Nashville tuluy jadi gitaris Brooks & Dunn,anu saterusna manéhna ngagabung jeung The Ranch tuly nyieun album nalika taun 1997[1].
Nalika bulan Agustus 2000, Urban jadi penyanyi lalaki asal Australia anu munggaran aya dina top 10 tangga lagu di Amerika, ngaliwatan laguna Your Everything[1].Sabada éta Urban nyieun album anu nepi ka ayeuna geus aya 5 album anu dijieun sapanjang taun 2002-2010[1].
Studio album[1][édit | sunting sumber]
- Keith Urban (1991)
- Keith Urban In The Ranch (1997)
- Keith Urban (1999)
- Golden Road (2002)
- Be Here (2004)
- Love, Pain & The Whole Crazy Thing (2006)
- Defying Gravity (2009)
- Get Closer (2010)
Album kompilasi[1][édit | sunting sumber]
- Days Go By (2005)
- Greatest Hits: 18 Kids (2007)
SINGLE[1][édit | sunting sumber]
- But for the Grace of God (2001)
- Somebody Like You (2002)
- Who Wouldn't Wanna Be Me (2003)
- You'll Think of Me (2004)
- Days Go By (2004)
- Making Memories of Us (2005)
- Better Life (2005)
- You Look Good in My Shirt (2008)
- Start a Band (with Brad Paisley) (2009)
- Sweet Thing (2009)
- Only You Can Love Me This Way (2009)
- Without You (2011)
- Long Hot Summer (2011)


text:
Below are the Bodoran Golek Si Cepot Jeung Buta result which're collected from trusted resources. You can start playing the media by clicking the "Listen" button to listen on mp3, "Play Video" button to play the video, or download the bodoran golek si cepot jeung buta by clicking the "Download" button. If you can't see the result just try to search again using another simple keywords using search box above.
Bodoran Golek Si Cepot Jeung Buta Results
Wayang golek bobodoran ki dalang asep sunandar sunarya, dina lalakon "cepot cawokah" kesenian sunda ini harus dirawat dailestarikan dan diabadikan sebelum te Wayang Golek Bobodoran Asep Sunandar Sunarya Cepot Cawokah
Bobodoran wayang golek oleh : asep sunandar sunarya - giri harja 3 judul : seri bobodoran barakatak [1 ] Wayang Golek Bodoran Full Ketawa
Bobodoran wayang golek oleh : asep sunandar sunarya - giri harja 3 judul : bobodoran ketawa / seuri ngakak [2 ] Wayang Golek Bodoran Seuri Ngakak 01 02
Wayang golek asep sunandar sunarya, wayang golek bobodoran, wayang golek bodoran full, wayang golek asep sunandar sunarya terbaru, wayang golek asep sunandar Wayang Golek Asep Sunandar Sunarya Sadewa Rarabi 1
Bodor bobodoran sunda wayang golek - cepot ngahereyan buta lucu pisanlah bodor bobodoran sunda wayang golek - cepot ngahereyan buta lucu pisanlah Bodor Bobodoran Sunda Wayang Golek Cepot Ngahereyan Buta Lucu Pisanlah
Wayang golek bobodoran asep sunandar sunarya bima murka full part 1 part 2: youtu.be/vnxt6y1ixfy part 3: youtu.be/wsf7p5fstm0 part 4: yo Wayang Golek Bobodoran Asep Sunandar Sunarya Bima Murka Full 1
Bobodoran wayang golek oleh : asep sunandar sunarya - giri harja 3 judul : bobodoran ketawa / seuri ngakak [2 ] Wayang Golek Bodoran Seuri Ngakak 02 02
Bodor bobodoran sunda wayang golek mabok bodoran kolaborasi dalang dadan sunandar sunarya bodor bobodoran sunda wayang golek mabok bodoran kolaborasi dalang Bodor Bobodoran Sunda Wayang Golek Mabok Bodoran Kolaborasi Dalang Dadan Sunandar Sunarya
Wayang golek asep sunandar terbaru wayang golek cepot terbaru bodoran sunda terbaru bobodoran cepot bobodoran wayang golek bobodoran wayang golek bobodoran w Bodoran Wayang Golek Asep Sunandar Sunarya Terbaru Full
Bodoran Golek Lucu Obrolan Salaki Pamajikan Dedi Mulyadi Emka 9
Uwa oleh. Wayang Golek Bobodoran Ulah Ambek
Wayang golek bobodoran asep sunandar sunarya cepot sng rama na nyaeta semar debat ngeunaan heula mana nabi adam jeung semar muncul di dunya sng allah t Wayang Golek Bobodoran Asep Sunandar Sunarya Cepot Insyaf Bag Iv
Asep sunandar sunarya - wayang golek bobodoran - cepot dakwah lucu. Wayang Golek Bobodoran Cepot Dakwah Lucu
Bobodoran wayang golek oleh : asep sunandar sunarya - giri harja 3 judul : seri bobodoran [1 ] Wayang Golek Bodoran Full Ketawa 3
Wayang golek bodoran terbaru - buta glut. Wayang Golek Bodoran Terbaru Buta Glut


text:
Anakronismeu
Anakronismeu atawa anakronisme dina karya sastra ngandung harti ayana gambar latar, kajadian carita, tatabusana palaku jsté. Anu teu luyu jeung pangalaman (waktu harita).[1]. Bisa jadi teu dhihaja, tapi bisa jadi mémang dihaja.[1] Disebut teu dihaja lamun éta “kasalahan” téh mémang dilantarankeun ku katuna pangaruh pangarang ngeunaan jaman éta.[1] Disebut dihaja lamun pangarang lain teu nyaho tina perkata éta, tapi kajadian kitu téh lantaran kajurung ku tujuan.[1]
Contona, anakronismeu dina Wawacan Kian Santang atawa Gagak Lumayung, anu nepungkeun Kian Santang jeung Bagénda Ali, kangjeng Nabi Muhammad, “pangarang” lain teu nyaho yén teu sajaman, tapi lantaran hayang nandeskeun yén anu ngarintahkeun jeung nyebarkeun Islam di Sunda téh lain nu lian, tapi pencaran Prabu Siliwangi kénéh, turunan luluhur Sunda, nya éta Kian Santang.[1]
Mampuh nempatkeun anakronismeu téh kalintang pentingna sabab bisa mantuan pikeun nguji kakuatan sumber. Lamun sumber katingalina teu bisa diandelkeun mangka éta sumber téh teu kudu dipaké.[2] Lolobana, anakronismeu téh bisa kapanggih kalawan gampang. Tapi anakronismeu ogé bisa muncul dina dokumén sajarah asli.[2]


text:
Sabenerna Mang Ohi geus geregeteun. Malah sakapeng mah murang-maring kanu jadi incuna. Eta, pedah tiap lalajo TV, komo lamun lalajo maen bal, Tim Nas Indonesia ngan eleh jeung eleh wae. Kamari we, nepika dielehkeun ku Tim Nas Oman. Mang Ohi, euweuh hiji dua di Kampung Babakan Nengnong mah. Pakasabannana dagang demblo jeung gegetuk. Sok sanajan kaasup kana generasi TEPA ( Tereh Paeh ) tapi ari kalakuan mah masih miindung ka waktu mibapa ka zaman. Gawena ulukutek di lembur, tapi ceuk manehna, Think Globlly, Act Localy! Komo pan ayeuna mah keur usum pesbukan, chatting, internetan. Mang Ohi hamo eleh ku generasi muda ayeuna. Ladang ngajualan Deblo jeung Gegetuk dibeulikeun kana HP Nexian-Berry, anu dua kartu tea, ceunah mah sangkan bisa pesbukan jeung online tiap waktu.
Sanggeus boga HP Nexian-Berry anu dua kartu tea, kanyaho Mang Ohi terus nambahan. Manehna geus nyaho tiheula saha sabnerna anu ulubiung dina kasus Bank Century, kamekaran jeung kamajuan tina widang teknologi informasi geus dipiboga ku manehna, selingkuhan artis-artis hollywood di Amerika ge anu pangheulana nyaho di Lembur Babakan Nengnong teh pan Mang Ohi. Sajeroning ngiderkeun deblo jeung gegetuk teh cuhcih manehna malesan e-mail jeung chattingan ti babaturanana. Alus memang pola pikir hirupna teh, beteman dengan siapa saja tak jadi masalah, kapan dina pesbuk ge geus saabrek babaturan Mang Ohi , malah nepika jalma-jalma ti sakuliah dunia ku manehna mah dijadikeun babaturan.
Ngan keukeuh, poe ayeuna mah manehna keur murang-maring. Kusabab Timnas Indonesia tea eleh maen bal ku Timnas Oman. Kitu pan geuning ari nu jadi penonton mah, siga nu leuwih nyaho tibatan pamaen, malahan ka pamaen teh teu kireum-kireun nyebut koplok, goblog, euweuh kabecus, jeung rea-reana deui. Da kahayang mah, ceuk Mang Ohi, TV ge ditajong lamun nenjo maen bal heug aduannana eleh.
Keur ngabangbrangkeun ka bingung kusabab Timnas Indonesia eleh wae, Mang Ohi indit ka kebon. Rebun-rebun keneh, wanci carangcang tihang manehna geus tuturubun mapay-mapay galengan, bari teu poho mawa hape Nexian-Berry anu dua kartu tea. Ceuk Mang Ohi, walau Timnas Kalah, tapi ari Online mah kudu jalan terus!
Gek manehna diuk sisi gawir, handapeun tangkal kalapa. Katenjo ti kajauhan, para panyawah geus mimiti turun ka sawahna masing-masing. Kang Jiad mah apan katenjo ku Mang Ohi ge ngabalang-balangkeun Balakacida ka kotakan batur.
” Dasar, manusa teu gableg uteuk!” Gerentes hate mang Ohi nalika nenjo kana kalakuan Kang Jiad. ” Jeung aing mah asa teu ngartiiiiii….. na ari Timnas ku si Oman oge nepika eleh. Sugan Benny Dolo kudu diganti ku aing…!” Tambahna tipepereket.
Kusiwel manehna ngabijilkeun ududeun, daun kawung dibeungket jeung bako tampang dibungkus ku kanjut kunang. Pelenyun teu sababaraha lila manehna ngudud, semu nikmat pisan, nepika peureum- beunta. Teu katinggaleun bari ngabalesan pesen-pesen yahoo messenger dina hape-na. BarI sura-seuri tangtuna oge. Deluk manehna nyieun status dina pesbuk : ” AKU LAGI NGAHEPHEP DI HANDAPEUN TANGKAL KALAPA, SEMOGA AJA BUAH KELAPANYA TIDAK NINGGANG KANA KEPALA SI AKU….WKWKWKWKWWKWK!”
Garang keur cicing, ngong teh kadenge sora tanpa jirim pas pisan gigireun manehna. Gebeg Mang Ohi ngarenjak, malah Hp nexian-berry ge ampir kapangpengkeun.
” Keur naon siah, abah!!!” Ceuk Sora tanpa jirim.
Sajongjongan Mang Ohi ngahuleung, reuwas campur bingung.
” Naha siah kalah cicing, abah!” Ceuk eta sora nanya deui.
” Siapa kamu, kaluar lamun kamu aya kawani mah…!” Ceuk Mang Ohi ngawani-wanikeun maneh.
” Xixixixixixixi….. si abah galak siah ah!”
” Saha siah, aing Mang Ohi, lalanang ti medan laga, lalaki ti tegal jurit, moal sieun ku bangsa lelembut!”
” eissss… jangan gtooo abahhh, just rilex atuh… sok diuk deui, urang ngobrol lah jeung kuring” Ceuk sora tanpa jirim…” sok urang kenalan heula….rek saha heula? Saya heula atawa abah heula…”
” Saha maneh?” Tanya Mang Ohi haripet.
” Uing teh, mun dipercaya Jin anu diusir ku raja kula ti Nagara Hormanihorngekngok…Mun dipercaya keneh, ngan kaula teh Jin Abigail…!”
” Oh… ke ke ke, pangna sia diusir ku raja ge pasti sia nyieun kasalahan di Nagara Hormanihorngekngok teh…. korupsi siah nya?”
” Ah heunteu abah, bangsa Jin mah Anti Korupsi, malah di Nagara Hormanihorngekngok mah apan kaula nu jadi Pengamat Korupsi teh… !”
” Naha atuh siah make diusir!”
” Kaula kanyahoan, ngalagu… bah.”
” Ngalagu???”
” Heueuh, apan Anggota DPR di alam Jin geus ngabijilkeun Undang-Undang Anti Lalaguan, ari kuring teu resep lah kana anti-antian teh, menghambat kreatifitas.. ktuu abaaahhh…”
” Ohh…. ke siah, lamun maneh bener Jin, aing hayang nyaho… Ceuk beja tinu jadi kolot baheula, apan ari jin mah bisa mancala putra- mancala putri, bisa hiber sagala, malah bisa nerus bumi ceunah..”
” Hihihihihihi…. ah sarua wae abah jin jeung manusa mah. Aya nu pinterna, malah loba keneh anu tololna..”
” Aing hayang nguji ka sia… sok sia lamun bener jin pang muragkeun kalapa samanggar, aing haus!!”
” Tenang, eta mah masalah kecil bahh…”
Teu lila kalapa murag samanggar.
” Heug aing poercaya ayeuna mah… Ngan samemeh urang jadi babaturan, aing rek nanya deui..!”
” Sok, nanya naon deui sia teh abahhhhh….?”
” Maneh boga pesbuk teu?”
” Hihihihihihi….5000 tahun yang lalu kayak gtuan mah abahh di alam jin mah!!!”
” Nu baleg siah ngomong teh, tong sok dibarengan wadul!”
” Jeuyyy, sia abah kagak percaye… sok buka ku abah pesbuk kalua, alamatna nurstunjung@gemil.com/bro…!”
Mang Ohi panasaran. Dekul wae manehna nuliskeun alamat email si Jin Abiail..
” Euhhh… heueuh we siah geuning meni lucu fotona… ari ieu foto siaa!!??”
” Nya heueuh, wkwkwkwkwk!”
” Sok , sia bisa bangga geus boga pesbuk 5000 taun ka tukang, ngan aing percaya, sia moal boga nu kieu!” Ceuk Mang Ohi bari ngabijilkeun dua barang tinabungkusan kertas.
” Naon eta teh, bah!”
” Deblo jeung Gegetuk deule!!”
” Disidik-sidik siga ngunah mun didahar!”
” Ya iya lah… Deblo dan Gegetuk gtooo loch!”
” Jadi hayang, kaula…!”
” Ku saya sia dibere dua kadaharan ieu, ngan aya saratna…!”
” Sarat? Naon saaratna..?”
” Aing hayang Timnas Indonesia ngelehkeun Timnas Prancis…sok, lamun kahayang eta kacumponan, Deblo jeung Gegetuk dibikeun, bila perlu satanggungan ku aing disebakeun ka sia!”
” Hihihihihihihi… sarat anu kacida pisan beuratna keur kaula abahhh, da dina paririmbon alam Jin, Timnas Indonesia bisa ngelekhkeun Vietnam wae tahun 2025… eta ge kulantaran tim vietnamna nyareuri beuteung.. heuheuheu…!”
” Aing teu hayang nyaho.. pokona, Timnas Indonesia meuanang ngalawan Timnas Prancis, Deblo jeung Gegetuk dibikeun… kumaha, deal!??”
” Sok, lah Deal”
” Kabeneran sakedeung deui piala dunya… sok tah kasempetan keur sia nyumponan tugas ti aing!”
” Okelah, my pren, demi Deblo jeung Gegetuk diusahain sama Ay!”
================
Piala Dunya geus dimimitian, para pamilon datang ti sakuliah dunya. Anu dijagokeun ku FIFA jeung Persatuan Wartawan Dunia teh Timnas Togo, da dina penyisihan ngelehkeun Itali nepika 3-0. Di Kampung Babakan Nengnong mah ger-geran jalma teh sarurak nalika nenjo maen bal piala dunia dina tivi. Kabeh ge asa teu percaya atuh, Timnas Indonesia bisa abus kana babak final piala dunya. Malah dina babak kualifikasi piala dunia mah, tim-tim anu dielehkeun teh tim anu bisa disebut kahot, saperti jepang, Arab, Thailan, jeung China.
Mang Ohi bari cacamuilan ngadahar Deblo jeung Gegetuk teh bati seuri.
” Bener, jago oge tah si Abigail teh!”
Imah Mang Ohi geus pinuh kunu lalajo maen bal, heurin usik peuting harita mah. Da Puguh Stasiun TV rek nyiarkeun secara langsung pertandingan babak penyisihan Grup Naraka, antara Kesebelasan Indonesia ngalawan Kesebelasan Brazil. Kabeh mata simeuteun, nenjo kana layar kaca. Malah aya anu sabari pepeta sagala, bari ngagorowok… ” Ayo BP, Ayo Boas , hajar lawan-lawanmu, sikat sampai habis, gundulan tah si Ronaldinho…!”
Kabeh ger-geran, atuh da babak Ka Hiji wae Timnas Brazil geus kabobolan dalapan (8) gol! Dina tivi mah apan komentator teh ngomong: : Memang Sudah bisa di prediksi sebelumnya, timnas Kita akan mencukur timnas Brazil di Babak pertama ini. Serangan-serangan yang dilakukan oleh pemain-pemain kita bisa dikatakan sangat efektif, tidak terlalu banyak berlalri tapi mampu mengalahkan teknik pertahanan zona marking yang dikuasai oleh timnas Brazil. Beberapa jebakan ofsite sama sekali tidak memengaruhi para penyerang kita, bahkan kita patut mengacungkan jempol kepada Markus , sebagai penjaga gawang yang semestinya tidak meninggalkan gawang sepanjang permainan, tapi karena serangan-serangan pemain depan brazil bisa dipatahkan oleh dua pemain belakang kita, tadi di layar kaca kita sempat melihat bagaimana santainya Markus rebahan di bawah mistar gawang!”
Nepika babak final, kabeh ge geus bisa maca, Timnas Indonesia bakal nyanghareupan timnas Prancis. Indonesia lolos tina grup naraka, malah di perempat final jeung semi final, timnas Indonesia teh apan ngelehkeun timnas Uruguay jeung Mexico.
Dina babak final, urang caritakeun singketna wae. Timnas Indonesia ngelehkeun timnas Prancis 25-0, prancis digundulan ku timnas Indonesia, sapemain kabagean ngasupkeun dua gol. Markus oge apan pipilueun ngasupkeun.
Kumaha bungahna rahayat Indonesia nalika timnasna jadi juara dunia teu bisa diomongkeun. Kabeh ti mimiti Presiden, Menteri, Gubernur, Walikota, Bupati, Camat, nepika RT garumbira. Malah presiden mah rek ngayakeun acara syukuran sagala di Istana nagara. Di kampung Babakan Nengnong, pa Kuwu geus cacarekanan rek ngayakeun gendang penca, jaipong, jeung wayang golek sagala.
Mang Ohi kitu deui, bungahna kacida.
” Ma, sok geura jieun Deblo jeung Gegetuk teh keur nyuguhan si Abigail”
Isuk keneh, Mang Ohi geus cicing handapeun tangkal kalapa sisi gawir, bari rebo ku babawaan, Deblo jeung Gegetuk sa-tanggungan. Lila manehna nungguan Jin Abigail anu can datang keneh. Ret-ret manehna nenjo kana jam tangan.
” Beuu… geus wanci pecat sawed si Abigail teh can datang keneh… boa pohoeun!”
Teu lila, kana Hape Nexian Berry anu dua kartu tea, aya pesen singkat, aya id yahoo messenger anu ngaranna abigail_sedang_sendiri
” BAH, MAAF, SAYAH TEU BISA NEPUNGAN ABAH DI HANDAPEUN TANGKAL KALAPA. SAYAH GEUS KATEWAK KU INTEL ALAM JIN, SANGGEUS NULUNGAN TIMNAS INDONESIA NGALAWAN PERANCIS TEA. KEUN WAE DEBLO JEUNG GEGETUK MAH TEU KUDU DIPIKIRAN….. LAMUN GEUS DIJIEUN BAGIKEUN WE KA JALMA-JALMA ANU LEUWIH BUTUH. KAULA MAH LAIN JIN ANU HARIPET KU TEUTEUREUYEUN. EUWEUH KAMUSNA DINAKAHIRUPAN KURING KUDU PAMRIH LAMUN GEUS TUTULUNG KANU BUTUH TATALANG KANU SUSAH… TAH SAKITU NYA, BAH! CAG AH!”
Teu karasa cipanon kaluar tina mata Mang Ohi. Teu sangka, Aya Oge Jin anu bageur kawas si Abigail, bari inghak-inghakan. Malah jebew siga budak leutik teu dibere duit kunu jadi kolotna. Cipanon masih ngalembereh dina pipi.
” Abigail…..!” Ngadadak Mang Ohi ngagorowok, ” Abiagail!” Ceunahna mingkin tarik.
Ari pek teh, habek-habek, awak Mang Ohi aya nu nenggeulan.
” Hudang siahhhhh!!! Hudang siahhhhh, aki-aki….. ohhh ngimpi panggih jeung awewe siah nya!??”
Kulisik Mang Ohi hudang. Cengenges seuri bari nempokeun huntuna anu kari tilu deui.
” Gancang siah geura mandi!!! Deblo jeung Gegetuk gancang iderkeun bisi kaburur tiis manten!!!”
” Euhhhhh aing teh ngimpiiiiiiiii geuning!” Ceuk Mang Ohi…” Nini, mana Hp aing!??”
” Na, ari sia, dasar aki-aki teu uyahan siah… Hp nanahaon siah, kalkulator ge teu gableg kami mah!”
Barang si Nini kaluar ti Kamar. Renjag mang Ohi kaget. Dina Panto aya Tulisan.
” BAH GANCANG TEPUNGAN KAULA DINA HANDAPEUN TANGKAL KALAPA, BARI BAWA DEBLO JEUNG GEGETUK……
HORMAT KAMI,
ABIGAIL”


text:
Nihon-shiki
Nihon-shiki atawa Nippon-shiki (Basa Jepang: 日本式, "Japan-style"; romanisasi Nihon-siki atawa Nippon-siki dina Nippon-shiki sorangan) nyaeta sistim romanisasi keur transkripsi Basa Jepang kana alpabet Roman. Aya sababaraha sistim romanisasi Basa Jepang, Nippon-shiki nu ilahar dipake, sarta ngabogaan hubungan hiji-hiji kana sistim tulisan.
Diciptakeun ku ahli fisika Aikitsu Tanakadate (田中館 愛橘 Tanakadate Aikitsu) dina taun 1885, sanggeus sistim romanisasi Hepburn. Maksud Tanakadate sacara lengkep ngaganti kanji tradisional jeung sistim kana tulisan Basa Jepang ku sistim romanisasi, Tanakadate ngarasa gampang keur urang Jepang bisa "bersaing" jeung urang Kulon. Sistim ieu dimaksudkeun keur urang Jepang nulis basana, leuwih ilahar tinimbang romanisasi Hepburn, sarta teu saperti sistim Hepburn, taya usaha sangkan leuwih gampang ku pamake Basa Inggris.
Nippon-shiki dituturkeun ku sistim nu ampir sarua nyaeta Kunrei-shiki. Beda antara Nippon-shiki jeung Kunrei-shiki nyaeta beda dina suku kata kana jeung ejaan modern. Dina sistim Basa Jepang standar modern, pasangan sora di/zi ぢ/じ, du/zu づ/ず, dya/zya ぢゃ/じゃ, dyu/zyu ぢゅ/じゅ, dyo/zyo ぢょ/じょ, wi/i ゐ/い, we/e ゑ/え, kwa/ka くゎ/か, gwa/ga ぐゎ/が jadi identik. Contona, kecap kanadukai (Nippon-shiki) かなづかい nyaeta diucapkeun kanazukai dina Basa Jepang modern.
Nippon-shiki dianggap leuwih ilahar dina sistim romanisasi Basa Jepang, sabab leuwih disiplin dina bentuk romanisasi nyaeta "hiji kana, dua hurup". Sistim ieu ngabogaan bentuk nu unik pakait jeung masing-masing pasangan homofon kana dina dapat di luhur, hiji-hiji sistim romanisasi nu ngidinan teu leungit metakeun (mangka disebutna metakeun "round trip") ti jeung ka kana (tempo artikel hiragana keur leuwih jentre).
Sanajan kitu, ku sabab teu nuturkeun pola nu ilahar dina ejaan Basa Inggris, loba nu biasa make Basa Inggris manggihkeun ejaan nu counterintuitive. Contona, ngaran tipe uncal, "sika", asli ti Jepang, sarta dieja dina Basa Inggris make Nihon-shiki, nu ampir sarua dipake ku nu make Basa Inggris diucapkeun jadi "seek-uh", lain "she-kah". Ieu jelas beda jeung ucapan dina Basa Jepang sabab ku sistim romanisasi. Lobana masalah siga kieu nyababkeun sistim ieu karasa kurang nyugemakeun.
Nippon-shiki geus dibakukeun ku International Organization for Standardization dina ISO 3602 bentuk teges. Sistim JSL, nu remen dipake keur parentah mahasiswa asing Basa Jepang, dumasar kana Nippon-shiki.
Nipponsiki — ISO 3602 Teges[édit | sunting sumber]
Note:
- Nu warna beureum geus jarang dipake.
- Lamun he へ dipake keur partikel ditulisna he lain e (Kunrei-shiki/Hepburn).
- Lamun ha は dipake keur partikel ditulisna ha lain wa.
- Lamun wo を dipake keur artikel ditulisna wo lain o.
- Vowel panjang ditembongkeun ku circumflex, contona o ditulis ô, teu saperti dina Hepburn, nu make macron.
- Suku kata n ん ditulisna n samemeh konsonan tapi jadi n' samemeh vowel jeung y.
- Geminate consonant ditandaan ku konsonan ganda nuturkeun sokuon, っ, euweuh hal nu husus.
Rujukan[édit | sunting sumber]
- Nihongo Daihakubutsukan (日本語大博物館), author: Jun'ichirō Kida (紀田順一郎), publisher: Just System (ジャストシステム, Jasuto Shisutem) ISBN 4-88309-046-9 (in Japanese), chapter 6.


text:
Sastra Sunda • Éséy • Kemis, 12 Juli 2012 06:48
Bray…
Balébat pangharepan
Hayam raong patémbalan
Ngadigdig nyungsi laratan
Néangan, sugan jeung sugan
Ka mana atuh panutan?
Basa lembur kahuruan
Duh… kahuruan
Jol ka lamping suku gunung
Ditempo, sugan dikedung
Didongdon sugan ka lisung
Ka sawah, sugan ka saung
Panutan geuning bet suwung
Piraku rék niat pundung
Harita téh geus bray-brayan
Basa datang ka sempalan
Kembang eurih pareng neba
Barodas, baseuh cimata
Harita téh geus enyay-nyayan
Aya wirasat nu datang
Reumis beureum dina eurih
Bareureum baseuh ku… getih
Gok amprok reujeung manéhna
Keur saré, bangun nu tibra
Imut, mapag langit jingga
Kembang eurih sasarapna
Aduh, geuning bareureum rupana
Aduh… nu saré dewang dadana
*
RUMPAKA sajak anu ditulis téh, taya lian: Reumis Beureum dina Eurih. Ditulis ku Wahyu Wibisana, kalayan disanggi jadi hiji kawih nu matak tingsariak kana rarasaan, ku yasana Mang Koko (alm). Nu matak, teu salah upama musikalisasi puisi téh, keur urang Sunda mah, mémang geus teu anéh deui. Kabuktian, ti jaman baheula kénéh, Mang Koko geus ngalalanyahan. Lain baé karya Wahyu Wibisana, tapi ogé karya sastrawan séjénna, saperti Ading Affandi (RAF), Dédy Windyagiri, Winarya Artadinata, Agus Suriamiharja, jeung sajabana. Anu ceuk Yayat Héndayana, diolah jadi rumpaka, disanggi mangrupa kawih, nu abadi tug nepi ka kiwari.
Palebah nyebutkeun abadi, tangtu lain hiji kecap métafora atawa komo deui hiperbola mah. Pang kitu, da kabuktian pisan, kuring nu hirup dina jaman ayeuna, masih kénéh bisa ngararasakeun nikmatna kawih Reumis Beureum dina Eurih. Malah upama téa mah sajak Reumis Beureum dina Eurih, henteu disanggi jadi kawih, can karuhan kuring bakal wanoh. Papadaning kitu, lain hartina ngaleutikeun hiji pa-ngarang, da puguh duanana gé mibanda jasa nu sarua. Sabalikna, upama rumpaka laguna henteu jiga kitu, can tangtu ogé ku-ring ngarasa kataji.
Reumis Beureum dina Eurih, ti jaman keur SD kénéh, kuring sok mindeng nga-reungeukeun. Malah nu ngawihna ogé, lain si itu-si ieu, da indung kuring pisan. Enya, kakara eungeuh kuring ogé, Si Ema téh sindén. Upama hayang nguji paribasa téng manuk téng, anak merak kukuncungan mah, kuring ogé pantesna mah jadi wira-swara. Tapi ku lantaran, rada ngedul latihan téa, anu antukna babasaan pari-basa téh henteu bisa diandelkeun. Minangka pangalaman nu rada nyongcolang dina widang tarik sora téh, kungsi jadi juru alok jeung juru senggak. Hanjakal kurang diajénan ku alo kuring mah, da manéhna teu apaleun kana harti-hartina acan. Nya harita téh diterangkeun wé, ari juru alok téh nyaéta tukang ngeusian lolongkrang-lolongkrang lagu, anu henteu dieusian ku sindén atawa wira-swara. Demi juru senggak mah, taya lian tukang mairan lagu nu dipidangkeun ku sindén atawa ku wira-swara, anu tujuanana mah pikeun méré mamanis kana éta lagu. Iwal ti éta, juru senggak ogé, sok mirig atawa méré mamanis ka nu ngibing. Lumayan pan, batan henteu.
Masih dina lagu nu sarua, Reumis Beureum dina Eurih, mimiti kataji pikeun ngalenyepanna téh nya dina acara Konsér Rangrang Panyawangan Karya Mang Koko. Anu ngahaleuangkeunana taya lian Ida Rosida. Ari sapopoé mah, sok nyebat Bu Ida. Tapi lantaran dina basa tulisan, sebat baé Ida Rosida, kalayan teu pisan-pisan gaduh maksad campelak. Nepi ka mulangna ka kontrakan, lagu Reumis Beureum dina Eurih téh, bet nganteng waé dina ingetan. Malah isukna, kuring kokotéténgan maluruh kasét asli Reumis Beureum dina Eurih. Anu ngawihna ogé Ida Rosida, tapi dibarengan ku wira-swara.
Ku lantaran wandana dina MP3, nya di-setél-na ogé dina komputer, maké program winamp. Mémang leuwih praktis, nyetél dina lagu dina wanda MP3 mah. Contona, upama urang hayang balikan deui, teu kudu muterkeun heula cara dina kasét. Atuh puguh, sapanjang majuna wanci peuting, parat nepi ka wanci subuh, kuring teu eureun-eureun ngadédéngékeun Reumis Beureum dina Eurih, salila tujuh peuting noron. Tangtuna ogé, lain ngan saukur ngalenyepan éta kawih, tapi bari kutak-ketik. Lebah dieu, sacara pribadi, kuring kacida nganuhunkeun nuhun, ka sakur nu boga jasa dina ngolah ieu kawih. Tangtuna ogé ka Wahyu Wibisana, Mang Koko saparakanca, tug nepi ka Ida Rosida. Husus keur kuring, ieu kawih téh geus bisa ngahudang sumanget kuring, dina raraga prosés kréatip kutrat-kotrét rupaning tutulisan.
Salila tujuh peuting noron, kuring teu nyetél lagu séjén, iwal ti Reumis Beureum dina Eurih. Duka aya kakuatan naon dina éta rumpaka, atawa di juru sekar-na. Pangpangna palebah Ida Rosida mimiti ngahaleuangkeun: Bray…Balébat Pang-harepan. Upama Ida Rosida dikatégori-keun kana juru sekar nu sorana halimpu jeung hégar, keur kuring mah geus asup kana katégori sora emas. Tangtu di antarana, bakal aya nu tumanya, na anu kumaha ari nu disebut sora emas? Puguh baé sora emas mah, aya leuwihna ti nu hégar jeung halimpu. Nyatana sora anu mibanda kakuatan pangirut nu anteb ka nu ngadangukeun, di antarana ku ayana kakuatan komara éta sora, anu dilantarankeun ku rasa jeung warna, anu ngajadikeun suasana matak pogot ka nu ngadangukeun. Warna di dieu, ngandung harti cara ngajiwaan eusining rumpaka, nu némbréskeun rupaning sawangan. Malah lagu-lagu anu basajan ogé, upama dihaleuangkeun ku nu mibanda sora emas mah, sok matak gantung déngé. Upama ngabandingkeun jeung lagu malayu mah, contona lagu Gubahanku, bet asa jadi leuwih gantung déngéeun basa diha-leuangkeun ku Siti Nurhaliza.
Henteu unggal juru sekar, mibanda sora pi-emaseun. Tapi ogé, henteu sakur juru sekar nu boga sora pi-emaseun, dijamin bakal mibanda sora emas. Tangtuna ogé kudu dibarung ku latihan anu sistematis jeung daria. Upama dipapandékeun kana tatabeuhan mah, saperti alat musik gambang; kaina kudu nu hadé, ukuran wilahanana kudu luyu jeung kabutuhan sora, ukuran résonatorna kudu bener, dilaras jeung disurupkeunana kudu ku pangrawit nu seukeut pangrunguna, tug nepi ka panakolna ogé ulah sambarangan. Upama gambang kudu dilaraskeun jeung disurupkeun, nya sora jalmi ogé kudu dibebenah heula selang-surupna.
Bras kana rumpaka Reumis Beureum dina Eurih. Upama ditengetan, runtuyan caritana méh sarimbag jeung Kembang Tanjung Panineungan (sami hasil karya Wahyu Wibisana). Geura, pikeun babandinganana, urang ilikan rumpaka kawih Kembang Tanjung Panineungan:
Anaking jimat awaking
Basa ema mulung tanjung rebun-rebun
Di pakarangan nu reumis kénéh
Harita keur kakandungan ku hidep
Geus opat taun ka tukang,
Ema nyipta mulung béntang
Nu marurag peuting tadi
Béntang seungit ditiiran, pangangguran
Anaking jimat awaking
Basa ema mulung tanjung rebun-rebun
Bet henteu sangka,
aya nu datang ti gunung,
Rék ngabéjakeun bapa hidep
Nu opat poé teu mulang,
ngepung gunung pager bitis
Cenah tiwas peuting tadi
Layonna keur kadieukeun, Dipulangkeun
Harita, waktu layonna geus datang
Ema ceurik balilihan
Ras ka hidep na kandungan
Utun inji budak yatim
Deudeuh teuing
Harita, waktu layon geus digotong
Ema inget kana tanjung
Dikalungkeun na pasaran
Kembang asih panganggeusan ti duaan
Anaking Jimat Awaking
Lamun ema mulung tanjung
reujeung hidep
Kasuat-kasuat nya pipikiran
Tapina kedalna téh ku hariring
Hariring éling ku éling
kana tanjung Nu dipulung
Kembang tanjung
nu nyeungitan pakarangan.
nu nyeungitan haté urang, Panineungan
Katara, lagu Reumis Beureum Dina Eurih jeung Kembang Tanjung Panineungan, jejer caritana sarimbag; di-tinggalkeun maot ku salaki. Atuh mangsana ogé sarua, dina wanci isuk-isuk. Dina Reumis Beureum Dina Eurih, tangtu baé langsung kabadé, da ti mimitina ogé geus aya kalimah Bray… Balébat Pangharepan. Sok sanajan, balébat di dinya, bisa ogé ngandung harti métafor, lantaran disambung ku kecap pangharepan téa. Tapi anu leuwih ngantebkeun panuduh wanci mah, nya ku ayana kalimah Harita téh geus bray-brayan, atawa ku ayana kecap reumis. Teu pati béda jeung dina Kembang Tanjung Panineungan, aya kalimah Basa ema mulung tanjung rebun-rebun, di pakarangan nu reumis kénéh. Nya tangtu, kajadianana isuk-isuk. Sok sanajan, Kembang Tanjung Panineungan mah mangrupa carita flash back, ngumbar kajadian opat taun nu geus kasorang, saméméh budakna ngagubrag ka alam dunya, dipatalikeun jeung kaayaan mangsa budakna geus lahir, malah geus bisa maturan mulung tanjung. Mémang ditilik tina judulna ogé, apan aya kecap Panineungan.
Boh dina Reumis Beureum dina Eurih, atawa Kembang Tanjung Panineungan, kuring bisa ngabayangkeun kaayaan mangsa harita, anu keur mangsana loba bancang pakéwuh, huru-hara di mana-mendi. Wahyu Wibisana lir anu hayang ngagambarkeun kaayaan sarupa kitu, ngaliwatan panon hiji awéwé, hiji indung, anu mibanda sipat jamaliyyah. Saperti dina Kembang Tanjung Panineungan, salakina jadi salah sahiji korban, dina mangsana usum pager bitis: Nu opat poé teu mulang, ngepung gunung pager bitis, cenah tiwas peuting tadi. Demi dina Reumis Beureum dina Eurih, salakina ogé jadi salah sahiji korban tina kajadian huru-hara mangsa harita. Sok sanajan, kacaritakeun lemburna kahuruan, tapi salakina lain korban tina kahuruan biasa, da puguh kahuruan di dinya, lain kahuruan biasa. Bisa diilikan tina rumpaka pamungkasna: nu saré dewang dadana. Henteu disebutkeun, mi-salna: nu saré géhéng awakna.
Dina Reumis Beureum dina Eurih, kuring ogé bisa ngarasakeun sumanget kaom wanoja mangsa harita, anu satékah polah ngarojong kana pajoangan salakina. Minangka hiji wanoja nu babakti ka lemah cai, ihlas jeung rido ngajurungkeun salakina pikeun bajoang di médan perang. Geura, urang ilikan rumpaka: Panutan geuning bet suwung, Piraku rék niat pundung?
Cindekna, dua lagu anu dicaritakeun téh, kawasna bakal tetep nembres kana haté, lantaran cara nyanggi jeung anu ngawihna parigel dina nyurahan eusining rumpakana. Demi rumpakana téa, lain baé geus bisa motrét kajadian sawatara taun ka tukang (saksi jaman), tapi minangka gambaran kakuatan kaom wanoja dina ngabéla lemah cai, tug nepi ka gambaran kadeudeuh hiji awéwé, boh salaku pamajikan, pon kitu deui salaku hiji indung. Tah, kitu pisan, wanoja Sunda mah.***
Ranggon Panyileukan, 1425 H
Sim kuring mah upami ngupingkeun atanapi ngahariringkeun dua kawih nu tadi, sok ngadadak nyurucud cisoca, margi rumpaka na anteb ngagambarkeun kajantenan anu kaalaman ku sepuh-sepuh sim Kuring waktos jaman Pager Betis.
Jumaah, 05 Désémber 2014 02:44
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09


text:
Resensi novel
“baruang kanu ngarora”
JUDUL : BARUANG KANU NGARORA
PANGARANG : D.K.ARDIWINATA
PAMEDAL : RAHMAT CIJULANG
TAUN
MEDAL : 1914
KANDELNA : 148 KACA
Novel ieu teh nyaritakeun kahirupan dimana masalah ekonomi, rumah tangga jeung kalakuan jalma dimana geus kalajur ku napsu, eta sabab na novel ieu lolobana di baca na ku kalangan jalma anu dewasa . sabab nyaritakeun kahirupan anu umum na sok aya di kahirupan sapopoe .
Novel baruang kanu ngarora boga maksud anu hade nyaeta mere conto yen
jalma nu sok ngalajur napsu teh matak cilaka jang manehna tur ka kaluargana .
ieu novel teh nyaritakeun dua lingkungan
bangsawan jeung lingkungan rakyat biasa .
Baruang kanu ngarora
nyaritakeun atawa ngalalakonkeun ujang kusen, nyi rapiah, jeung aom usman .
dina jaman menak sok sewang-sewangan, aom usman hayangeun pisan ka nyi rapiah,
tapi geus jadi pamajikan ujang kusen . kusabab hirup dikota loba godaan nana ujang kusen mawa nyi rapiah hirup di lereng gunung, aom usman nitah agan ali anu tukang pukul pajajaran datang ka imah ujang kusen anu digunung sangkan nyi
rapiah di dekeutan, tuluy nyi rapiah di bawa ka kota, kusabab nyi rapiah ge ngarasa teu betah hirup di gunung nyi rapiah ge ngilu ka agan ali .
Timimiti kawin ujang kusen jeung nyirapiah
geus silih bogoh pisan, tapi kaayaan ujang kusen anu ngan saukur rakyat biasa
teu bisa mere leuwih ka nyi rapiah, nepika nyi rapiah pirak jeung ujang kusen, ujang kusen sabar ninggali pamajikan na di goda ku aom usman .
aom usman anu eunggeus megatkeun nyirapiah
jeung ujang kusen, tuluy nyi rapiah di wayuh, aom usman kawin deui jeung anu
sadarajat jeung manehna nyaeta agan suriningrat, lantaran kolot aom usman teu satuju lamun aom usman teu kawin jeung anu sadarajat . ari siujang kusen mah prustasi lantaran ninggali nyirapiah dikawin ku aom usman, ujang kusen tidinya sok gunta ganti pamajikan, lantaran ngarasa eweuh nu leuwih ti nyirapiah, ujang kusen sok judi, mabok, pokonama beda jeung ujang kusen basa jadi pamajikan nyi rapiah, ahirna ujang kusen dibuang
kasurabaya kusabab dituding maling duit, duit eta teh di pake jang judi deui .
Artikel Lainnya


text:
Nozomi (Shinkansen)
Nozomi (のぞみ?) nyaeta kareta panggancangna di jalur Tōkaidō/Sanyō Shinkansen. Manjang antara Shin-Kobe jeung Hakata, Nozomi ngagunakeun seri 500 nu kacepatanna ampir 300 km/jam (186 mph). Waktu antara Tokyo jeung Osaka, nu jauhna kilometer, ngan 2,5 jam make Nozomi.
300 Series Shinkansen, 500 Series Shinkansen, 700 Series Shinkansen, jeung N700 Series Shinkansen kiwari dipake keur layanan Nozomi. Panganyarna, N700, geus dipake layanan Nozomi ti tanggal 1 Juli 2007, opat pp dina sapoe.[1] Proyek ieu bakal ngaganti sakabeh layanan Nozomi (upamana Tokyo-Hakata) ku make kareta N700 dina taun 2009, jeung sakabeh jadwal tetep layanan Nozomi bakal make kareta N700 dina taun 2011.
Kareta ieu eureun leuwih saeutik tinimbang kareta Hikari. Dina Tōkaidō Shinkansen, Nozomi eureun di Stasion Tokyo, Stasion Nagoya, Kyoto Station, jeung Shin-Ōsaka Station. Di jalur Sanyō, sakabeh kareta Nozomi eureun di Shin-Kobe Station, Okayama Station, Hiroshima Station, Kokura Station, jeung Hakata Station. Aya oge kareta Nozomi nu eureun di sababaraha stasion tambahan. Nozomi ngan ngalayanan JR teu kaasup kana Japan Rail Pass.
Kecap nozomi dina Basa Jepang hartina "harepan" atawa "wish". Kecap ieu dipilih saprak leuwih gancang ti layanan samemehna nyaeta Hikari, "cahaya, sinar", jeung Kodama, "sora".
Nozomi mimit dipake dina tanggal 14 Maret 1992.
Pola eureun Nozomi(ti Juli 2007)[édit | sunting sumber]
Kareta tambahan nu beda pola eureun mangsa liburan atawa rame teu kaasup dina tabel ieu. Stasion shinkansen sejen nu teu dilayanan ku Nozomi teu kaasup dina tabel.
Konci
■ Stasion terminal
● Kabeh kareta eureun
▲ Sababaraha kareta eureun (nomer kareta dina tanda kurung)
—- Kareta teu eureun/Taya layanan di dieu
Rujukan[édit | sunting sumber]
- ↑ Fossett, Dave A. J. (2007-04-04). "Shinkansen Timetable Highlights and Rare Workings". Diakses pada 16 April 2007.


text:
Bandar Udara Internasional Husein Sastranegara
Bandar Udara Internasional Husein Sastranegara (IATA: BDO, ICAO: WICC)[1] nyaeta bandara internasional nu ayana di Bandung, Jawa Kulon, Indonesia.
Bandara ieu lokasina aya di tengah pusat kota Bandung, kira kira saukur 4 kilometer ti Alun Alun Bandung. Hanjakal transportasi ka area Bandara kurang gampang, mung bisa didugi ku taksi, angkot jurusan Halteu Andir - Cibogo Atas atanapi nganggo ojeg.
Penerbangan jeung tujuan[édit | sunting sumber]
- Indonesia AirAsia
- Merpati Nusantara Airlines
Riwayat kacilakaan[édit | sunting sumber]
- Kaping 6 April 2009, pesawat Fokker F-27 milik Angkatan Udara Republik Indonesia, nu nembe rengse ngalaksanakeun latihan terjun payung kanggo anggota paskhas ti daerah Lapangan Udara Sulaeman, Margahayu, Kabupaten Bandung, murag terus nabrak Hangar D kagungan PT. Dirgantara Indonesia, 24 penumpang pesawat maot.


text:
Advanced Access Content System
Advanced Access Content System (AACS) nyaéta hiji standard keur distribusi eusi jeung digital rights management, nu dimaksudkeun pikeun nyegah akses kana katut ngopi tina generasi satuluyna tina cakram optik jeung DVD. Spesifikasina dirilis ka publik bulan April 2005 tur standard ieu geus dipake minangka skema panyegah akses keur HD DVD jeung Blu-ray Disc (BD). AACS dimekarkeun ku AACS Licensing Administrator, LLC (AACS LA), hiji konsorsium nu ngawengku Disney, Intel, Microsoft, Matsushita (Panasonic), Warner Bros., IBM, Toshiba katut Sony.
Tempo oge[édit | sunting sumber]
Rujukan[édit | sunting sumber]
Tumbu luar[édit | sunting sumber]
- AACS homepage
- AACS specifications
- Understanding AACS, an introductory forum thread.
- ISAN homepage, ISAN as required in the Content ID defined in AACS Introduction and Common Cryptographic Elements rev 0.91


text:
1.Paribasa Wawaran Luang
Eusina ngebrehkeun pangalaman anu geus lumrah di masyarakat sarta mangrupa bahan babandingan pikeun laku lampah urang.
Contona:
- Adat kakurung ku iga. Hartina, adat atawa kabiasaan anu geus hese dipiceunna.
- Mihaphayam ka heulang. Hartina, mihape atawa titip barang ka nu geus kanyahoan teu jujur.
- Kokoro manggih Mulud, puasa manggih Lebaran. Hartina mang pang meungpeung.
- lwak nangtang sujen. Hartina, wani nyorang pibahayaeun.
- Hulu gundul dihihidan. Hartina, nu keur untung tambah untung.
2. Paribasa Pangjurung Laku Hade
Eusina pikeun pangjurung milampah kahadena.
Contona :
- Ari diarah supana, kudu dijaga catangna. Hartina, ari aya barang (banda) anu diala hasilna, kudu daek ngurusna.
- Ambek sadu santa budi. Hartina soleh hate
- Cikaracak ninggang batu, laun-Iaun jadi legok. Hartina, upama dileukeunan bari junun sagala rupa nu hese oge bakal bisa.
- Ka hare up ngala sajeujeuh, ka tukang ngala sajeungkal.Hartina, hirup ati-ati make itungan.
- Kajeun panas tonggong asal tiis beuteung. Hartina nuduhkeun jelema getol digawe cape oge ngeureuyeuh we nu nu antukna bisa meunang pangupa jiwa.
3. Paribasa Panyaram Lampah Salah
- CuI dogdog tinggal igel. Hartina, ninggalkeun gawe baku, terus migawe pagawean nu taya hasilna.
- Meungpeun carang ku ayakan. Hartina, api-api teu nyaho, ngantep jelema anu migawe pagawean salah.
- Kawas awi sumaer di pasir. Hartina, luak-leok pikir,teu puguh tangtungan.
- Pupulur memeh mantun. Hartina, mentaburuhan memeh prak digawe